ועדת החוקה, חוק ומשפט, כנסת 20, פרוטוקול מספר 688, 2018-10-23 12:00

 << אורח >> איילת רוזין: צהריים טובים, אני פותחת את הדיון על צו הענקת סמכות לקציני פיקוח ביחידת הפיקוח על עברייני מין בשירות בתי הסוהר.

 << אורח >> איילת רוזין: אני אתן לנציג המשרד לביטחון פנים יואל הדר, היועץ המשפטי, להסביר.

 << אורח >> איילת רוזין: אני רק אגיד באופן כללי, הצו מבקש שלוש סמכויות: סמכות לעיכוב במקרה של הפרת צו מגבלות, סמכות מעצר במקרה של חשד או חשש לעבירת מין, סמכות הפרה של צו הפיקוח.

 << אורח >> איילת רוזין: מפה אני אתן לך להסביר את הצו על משמעותו החוקית ואת מה שאתם מבקשים.

יואל הדר: אני מודה לגברתי על הדיון הזה.

יואל הדר: השר ביקש לקיים דיון לפי סעיף 39 לחוק המעצרים, חוק סדר הדין (מעצרים).

יואל הדר: החוק, שמאפשר את הפיקוח על עברייני מין אחרי שיצאו מבתי הסוהר, נחקק בשנת 2006.

יואל הדר: הוא נחקק כתוצאה מזה שברגע שהאסיר סיים לרצות את מאסרו הוא עדיין מסוכן לציבור.

יואל הדר: הממשלה יזמה, הכנסת אישרה את החוק.

 << אורח >> איילת רוזין: במקרה הזה הפוך, אבל בסדר.

יואל הדר: החוק נחקק ב-2006.

יואל הדר: מבין כולם פה אני הייתי היחיד - -

 << אורח >> איילת רוזין: אני פה מ-1994 בתפקידים שונים, לא כחברת כנסת.

 << אורח >> איילת רוזין: את הנושא הזה ליוויתי לאורך כל השנים.

יואל הדר: אז גברתי ודאי מודעת לחשיבות ולצורך.

 << אורח >> איילת רוזין: בוודאי.

יואל הדר: החוק נחקק מתוך צורך וכורח של המציאות להגן על הציבור הרחב, במיוחד, בדגש, אבל לא רק, על נושא של קטינים.

יואל הדר: עברייני מין שסיימו לרצות את עונשם הם עדיין מסוכנים לציבור הרחב בחוץ.

יואל הדר: לאחר כמה שנים הוקמה יחידה בשירות בתי הסוהר, יחידת צור, שהתפקיד שלה הוא לפקח על העבריינים האלה בהתאם לצו של בית משפט.

יואל הדר: כל הפעילות נעשית מתוך צו של בית משפט.

יואל הדר: ב-2013, לאחר דיונים ארוכים וממושכים והסכמה של הכנסת, השר לביטחון פנים הוציא צו שמאפשר לבצע עיכוב של עברייני המין אם הם עומדים לבצע עבירה או יש חשש שהם הולכים לבצע עבירה.

יואל הדר: לא ניתנה לנו האפשרות באותו מעמד, למרות שביקשנו זאת, לקבל אפשרות של עיכוב אם מופר הצו.

יואל הדר: זה מה שהיה ב-2013.

 << אורח >> איילת רוזין: במקרה של חשד, לא של חשש.

יואל הדר: חשש.

נעמה מנחמי: בכל מקרה, הצו המקורי מאפשר עיכוב גם במקרה של חשש עתידי וגם במקרה של חשד בעבר לביצועה של עבירת מין.

יואל הדר: לא הפרת הצו, לא הפרת תנאי מתנאי הצו.

יואל הדר: מאחר והכנסת אישרה גם את זה, התקדמנו במהלך השנים כדי לבחון את היישום של הדבר הזה ואת המשמעויות.

יואל הדר: במהלך השנים ישנה גדילה רצינית במספר המפוקחים.

יואל הדר: היום יש 1,225 מפוקחים.

יואל הדר: גם בבתי משפט ראו את החשיבות של היחידה והצורך בפיקוח.

יואל הדר: יש גידול של 10% מידי שנה במספר המפוקחים.

יואל הדר: אנחנו לא נפרט את מספר המפקחים מסיבות - -

 << אורח >> איילת רוזין: אם הייתי יכולה להגיד את המספר, כבר היה לכם פי שניים.

יואל הדר: אנחנו נשמח לפי שניים, אני חושב שזה צורך בהחלט מובהק.

יואל הדר: אנחנו נמצאים במצב נתון.

 << אורח >> איילת רוזין: שמעת, יועץ השר?

יואל הדר: יועץ השר היה שמח להיות גם יועץ שר האוצר ולתת לנו.

יואל הדר: הבעיה היא לא השר לביטחון פנים.

 << אורח >> איילת רוזין: הם טוענים הפוך, אבל לא ניכנס לוויכוח הזה עכשיו.

 << אורח >> איילת רוזין: זה מה שהאוצר טוען.

יואל הדר: ודאי שקיימת חשיבות כזאת.

יואל הדר: מ-2013 אנחנו חיים עם הקיים, כאשר אנחנו בוחנים מעת לעת, בעיקר לאור המקרים שקורים, את האפשרות להשתמש בצו הקיים, לראות אם זה נותן מענה למה שאנחנו צריכים.

יואל הדר: קיימנו הרבה מאוד דיונים אצלנו בעקבות פניות של שב"ס, בעקבות פנייה של יחידת צור, על שינוי הצו כי הוא לא נותן להם מענה.

יואל הדר: אני עוד מעט אתן למפקד יחידת צור להסביר את המקרים כדי לשכנע בצורך.

יואל הדר: זה לא שהם מבקשים ואנחנו נותנים, אלא הם מבקשים, מעלים את הטיעונים, כאשר אנחנו בוחנים את הטיעונים שלהם, מתקיים שקלא וטריא בינם לביננו לפני שאנחנו מגיעים לכנסת.

יואל הדר: אנחנו מודעים למה שאושר.

יואל הדר: זה לא אוטומטי שהם מבקשים, אנחנו נותנים.

יואל הדר: להיפך, כל דבר אנחנו בוחנים לגופו של עניין, גם מול המשטרה שהיא זאת שאחראית על ביטחון הציבור באופן כללי.

יואל הדר: יחידת צור קיבלה את הנתח הספציפי בהתאם לחוק ובהתאם למה שהיא הוקמה.

יואל הדר: לאחר שגם המשטרה וגם אנחנו שוכנענו בהצדקה למתן הסמכויות ליחידת צור, הגענו לכנסת.

יואל הדר: עכשיו אנחנו מבקשים, כפי שהיועצת של הוועדה ציינה, להרחיב את הסמכויות גם לעניין של מעצר של המפוקחים במקרה הצורך, במקרה שיש עבירה שנעשית לנגד עיני המפקח או חשש לביצוע עבירה, וכן את הפרת הצו במקרים המתאימים.

יואל הדר: זה עיקר הדברים.

יואל הדר: המטרה של היחידה והמטרה שלנו היא להגן על הציבור, במיוחד על הקטינים מפני אירוע שיעשה בהם, מפני שהדבר הזה משאיר צלקת בלתי ניתנת למחיקה על האנשים שבהם נעשה הדבר.

יואל הדר: המטרה היא גם להגן על המפוקחים עצמם שלא יעשו את העבירה כי גם יש משמעות מבחינתם.

יואל הדר: ההגנה היא לכולם.

יואל הדר: המצב הזה נדרש.

יואל הדר: זו הבקשה שלנו פה.

יואל הדר: אני מבקש לאפשר למפקד יחידת צור להסביר את הצורך המבצעי שלו בנושא של מעצרים.

יואל הדר: אחרי זה יש את היועצת המשפטית של היחידה, היא יכולה להוסיף דברים משפטיים אם יהיה צורך בכך.

 << אורח >> איילת רוזין: חבר הכנסת אורי מקלב הצטרף אלינו.

 << אורח >> איילת רוזין: אני חייבת לומר שהוא מלווה אותנו בישיבות החשובות האלו ובנושא החשוב הזה של הגנה על הציבור מפני עבירות מין באופן קבוע ומסור.

 << אורח >> איילת רוזין: אני רוצה להגיד שהוועדה הזאת מבינה היטב, בוודאי היושבים כאן, את הצורך להגן על הציבור מפני עבירות מין.

 << אורח >> איילת רוזין: לאורך השנים היינו שותפים לחקיקה משמעותית בנושא הזה, כמובן גם לסיוע ועזרה ליחידת צור.

 << אורח >> איילת רוזין: אנחנו מעריכים את העבודה הקשה.

 << אורח >> איילת רוזין: כמו שאמרתי, הלוואי והייתי יכולה להכפיל את כוחכם.

 << אורח >> איילת רוזין: אני עוד אעשה את זה.

 << אורח >> איילת רוזין: זה לוקח לי זמן, אבל זה יקרה.

 << אורח >> איילת רוזין: אין לי ספק שהמטרה שלנו היא כפולה.

 << אורח >> איילת רוזין: כמובן שאנחנו צריכים להגן על הציבור.

 << אורח >> איילת רוזין: כל טראומה וכל פגיעה מינית הם דברים שהם הרבה מעבר לצלקת, זה פצע מדמם לכל החיים, אנחנו יודעים את זה.

 << אורח >> איילת רוזין: זה משפיע על החברה בכל כך הרבה מובנים.

 << אורח >> איילת רוזין: אני אפילו לא מדברת על הדברים הברורים מאליהם, שזה עולם הזנות, הסמים, האלכוהול והפשע.

 << אורח >> איילת רוזין: אני מדברת הרבה יותר מכך, על בעיות נפשיות ושלל הפרעות אכילה או דברים אחרים שבשנים האחרונות אנחנו מוצאים יותר ויותר הקשרים.

 << אורח >> איילת רוזין: אני חושבת שזו מגיפה, שזו מכה שצריך לבער אותה.

 << אורח >> איילת רוזין: אני חושבת שאם היו מבינים עד כמה היא בשורש כל כך הרבה בעיות חברתיות, היו מקדישים לה יותר.

 << אורח >> איילת רוזין: עם זאת, אני חייבת לומר שאנוכי וחבר הכנסת מקלב מבינים שכדי לשקם את אותם עברייני מין - - בהבדל מארצות הברית עם חוק מייגן, אני לעולם לא תמכתי בכך שנפרסם רשימה של עברייני מין.

 << אורח >> איילת רוזין: זה לא מועיל לציבור, זה לא מגן על הציבור, זה לא מביא את מה שאנחנו צריכים.

 << אורח >> איילת רוזין: אנחנו רוצים שאותם אנשים ישוקמו.

 << אורח >> איילת רוזין: מכיוון שלא ניתן להרחיק אותם מהחברה לעולמי עד, אנחנו רוצים שהם ישוקמו.

 << אורח >> איילת רוזין: אנחנו רוצים שתהיה להם עבודה מסודרת, זוגיות, משפחה, כל מה שאפשר, על מנת - בוא נגיד את זה בצורה הכי פשוטה- שיהיה להם מה להפסיד.

 << אורח >> איילת רוזין: אדם שאין לו מה להפסיד הוא האדם הכי מסוכן, אנחנו רואים את זה בכל תחום שבו אנחנו עוסקים.

 << אורח >> איילת רוזין: לאדם שיש לו מה להפסיד, שיש לו משפחה, שיש לו עבודה, שהוא מנסה לחזור - אנחנו יודעים שלא תמיד זה קל, לכן יש את הפיקוח - אנחנו רוצים לעזור, זו המטרה.

אורי מקלב: כבר אמרנו את זה פעם, זה גם עוזר לנו.

אורי מקלב: אנחנו לא רוצים שיסתובב מישהו עם מסוכנות ברחוב.

אורי מקלב: חוץ מהשיקום האישי שלו, הסביבתי והמשפחתי, אנחנו משאירים את הבעיה לפתחנו.

אורי מקלב: אנחנו עושים את זה גם בשביל אחרים, לא רק בשביל עצמנו.

אורי מקלב: בלי שיקום יש לנו פצצה מהלכת.

 << אורח >> איילת רוזין: אנחנו לא מענישים אותו שוב.

 << אורח >> איילת רוזין: זה לא עונש נוסף הפיקוח.

 << אורח >> איילת רוזין: בפיקוח הזה מנסים להגן על הציבור כדי שאותו מפוקח לא יבצע את העבירות הנלוזות, הנוראיות והפושעות האלו.

 << אורח >> איילת רוזין: אנחנו גם צריכים לשמור על האיזון, כי הוא כבר נענש וריצה את עונשו.

 << אורח >> איילת רוזין: רציתי להגיד את זה לפני שאני נותנת לך, מפקד היחידה, לדבר.

 << אורח >> איילת רוזין: אני רוצה שתענה לי, תכוון את הדברים שלך גם למה שאמרתי וגם שחברי הכנסת ישמעו.

 << אורח >> איילת רוזין: תפרט לנו מה המקרים שדרשו מאיתנו להוסיף לכם את סמכויות המעצר, למה לא ניתן להסתמך על הסמכויות הקיימות, האם מדובר רק ביכולת הרתעה, שאני לא מזלזלת, מול המפוקחים או שיש פה מקרים שבהם נותרתם חסרי עונים מכיוון שאין לכם את הכלים.

 << אורח >> איילת רוזין: בסוף אני גם רוצה שתתייחס לעניין של הכשרה.

 << אורח >> איילת רוזין: אין לי ספק שלכם, בהבדל משוטרים, יש הכשרה עמוקה בכל הנושא של עבריינות מין, עברייני מין, על כל תחלואיה, מאפייניה ומופעיה.

 << אורח >> איילת רוזין: האם תיעשה איזו שהיא הכשרה נוספת לשוטרים אם אכן יאושר הצו ותקבלו את הסמכויות - אתם לא קיבלתם את ההכשרה הספציפית הזאת - כדי לדעת איך להתנהל מול הסמכויות החדשות?

ליאור לוי: שלום לכולם.

ליאור לוי: תודה על המילים החמות, אני חייב לפתוח בזה.

ליאור לוי: אני מפקד יחידת צור.

ליאור לוי: חשוב שנבין כולם, למרות שאמרת את זה, שהמטרה של יחידת צור היא הגנה על הציבור מפני עבירות מין חוזרות של מפוקחי היחידה.

ליאור לוי: מדובר על 1,200 מפוקחים שיש לנו ביחידה.

ליאור לוי: הסמכויות שאנחנו מבקשים הן כלפי אותם מפוקחים.

ליאור לוי: זה לא כלפי האזרחים, זה כלפי המפוקחים.

ליאור לוי: חשוב לדעת שמדובר בקורבנות, רובם קטינים, חסרי ישע, אנשים שלא ניתן להגן עליהם.

ליאור לוי: מעל 50% מסך המפוקחים שאמרתי בהתחלה הם עם מסוכנות גבוהה, למרות שגם במסוכנויות הפחותות מגבוהה יש לנו עבירות מין.

ליאור לוי: גם כלפיהם מבצעים את הפיקוח.

ליאור לוי: חשוב גם לדעת את האבולוציה של היחידה.

ליאור לוי: יואל דיבר על החוק איך הוא התפתח.

ליאור לוי: ב-2007 היו 75 מפוקחים, היום יש מעל 1,200, כאשר לצערי זה - -

 << אורח >> איילת רוזין: גם החוק להגנה מפני עברייני מין התרחב, התפתח, יש הבנה יותר עמוקה של הדברים.

ליאור לוי: אנחנו לא באים ונכנסים סתם.

ליאור לוי: מדובר בהערכת מסוכנות.

ליאור לוי: על בסיס הערכת המסוכנות נקבעת רמת המסוכנות של אותו עבריין מין.

ליאור לוי: מאותו רגע שהוא מגיע אלינו אנחנו מבצעים את הפיקוח הגלוי והסמוי.

ליאור לוי: דיברת על העניין של לא לחשוף את המפוקחים.

ליאור לוי: אנחנו כל הזמן מסתובבים על אזרחי, אנחנו נטמעים באוכלוסייה.

ליאור לוי: כך אנחנו מבצעים את הפיקוח.

 << אורח >> איילת רוזין: אתה אומר שיש מצב שהמשפחה לא יודעת שהוא מפוקח.

 << אורח >> איילת רוזין: במקום עבודה זה ברור לי, אבל המשפחה?

ליאור לוי: במקום עבודה, השכנים, החברים.

ליאור לוי: יש הסכם לא כתוב בין המפוקח לבין קצין הפיקוח על כך שאם הוא נכנס אליו הביתה ויש חברים, המפוקח מציג את קצין הפיקוח איך שהוא רוצה.

ליאור לוי: קצין הפיקוח לובש את הכסות של אותו בן אדם שהוא הציג אותו - טכנאי, חבר, סוכן, לא יודע מה.

 << אורח >> איילת רוזין: הוא יכול לבקש ממך לתקן את המקרר שהתקלקל.

ליאור לוי: אנחנו נשחק משחק.

ליאור לוי: אם צריך, אנחנו גם נפתח את אותו מקרר.

ליאור לוי: העניין הוא שנשמור תמיד לא לחשוף אותו.

ליאור לוי: לעניין של השיקום שלו זה נכון, אם לא אנחנו, אין מי רואה את השיקום שלו.

ליאור לוי: לנו בשב"ס יש משפט שאומר: אסיר עסוק לא מעסיק.

ליאור לוי: אני לוקח את זה אלי ליחידה: מפוקח עסוק לא מעסיק.

ליאור לוי: אנחנו מגייסים אותם לעבודות, לטיפול.

ליאור לוי: אנחנו מגייסים את המשפחה שלהם.

ליאור לוי: תמיד הקצין נמצא שם.

ליאור לוי: אם המפוקח מרגיש לא טוב, הקצין הוא זה שמקבל את הטלפון הראשון.

ליאור לוי: תמיד יש כימיה בין קצין הפיקוח למפוקח.

 << אורח >> איילת רוזין: מה זאת אומרת?

 << אורח >> איילת רוזין: אם הוא לא מרגיש טוב וצריך ללכת לבית חולים, למה הוא מתקשר?

ליאור לוי: אולי אין לו משפחה, אולי אין לו מעגל חברתי.

ליאור לוי: ברמה האישית יש את החיבור.

ליאור לוי: צו הפיקוח שמתקבל לאחר המלצה של היחידה מגביל על אותו מפוקח את ההגבלות.

ליאור לוי: יש לנו סל הגבלות.

ליאור לוי: אנחנו ממליצים, בית המשפט מגביל.

ליאור לוי: הוא נותן לנו את הסמכות לבדוק.

 << אורח >> איילת רוזין: ספציפית לאותו מפוקח.

ליאור לוי: לאותו מפוקח.

 << אורח >> איילת רוזין: לאותו מפוקח תופרים חבילה.

ליאור לוי: של הגבלות.

 << אורח >> איילת רוזין: קצין הפיקוח הוא מול מפוקחים מסוימים?

ליאור לוי: לקצין הפיקוח יש כמה מפוקחים - לא משנה כרגע כמה - כאשר מול כל מפוקח הוא עובד לפי הצו.

 << אורח >> איילת רוזין: האם יכול להיות שהיום יבוא אליו משה, מחר יבוא אליו יצחק?

 << אורח >> איילת רוזין: האם זה אותו אדם?

ליאור לוי: תמיד זה יהיה אותו אדם.

 << אורח >> איילת רוזין: ככה הוא מכיר מה החבילה, מי הבן אדם, מה ההפרות שהוא חס וחלילה יכול להפר.

ליאור לוי: אליו הביתה מגיע אותו בן אדם, אבל אנחנו נעבוד הרבה מאוד פעמים בצורה סמויה.

 << אורח >> איילת רוזין: אני שואלת את זה לא סתם, אני שואלת כי זה חשוב.

 << אורח >> איילת רוזין: אם האדם שמגיע אליו, שהוא אדם זר, שהוא אדם שהוא לא ראה, אומר לו: "אני מיחידת הפיקוח, אני עכשיו עוצר אותך", זה שונה מאשר אם זה מישהו שמתנהל איתו באופן קבוע, כמו שאתה אומר שהוא נכנס כשחברים יושבים.

 << אורח >> איילת רוזין: זה שונה.

 << אורח >> איילת רוזין: בדרך כלל יש את הקשר האישי הזה, אחד על אחד.

ליאור לוי: אני אענה לך בשני מובנים.

ליאור לוי: קצין הפיקוח הוא זה שעובד מול המפוקח.

ליאור לוי: למפוקח, כשהוא מתקבל ליחידה ויש לו ראיון טרום-ראשוני, ראשוני וכו', מוגדרים הכללים.

ליאור לוי: מה זאת אומרת כללים?

ליאור לוי: יש מצב שאם הוא גר במסוים ועובד במקום אחר, קצין פיקוח אחר יראה אותו.

ליאור לוי: הוא מכיר אותו גם.

ליאור לוי: אם הוא לא מכיר אותי, אני אקח אותו הצידה כדי לשמור על פרטיותו כי זה קודש, ואני אגיד לו: "אני קצין פיקוח של יחידת צור".

ליאור לוי: בעניין הזה אנחנו עובדים מסודר עם אותן הגבלות.

ליאור לוי: מה הכוונה בהגבלות?

ליאור לוי: יש לנו הגבלה של אלכוהול.

ליאור לוי: למה אנחנו מביאים אותה כדוגמה?

ליאור לוי: כי בהערכת המסוכנות יצא שאותו מפוקח ביצע את העבירות שלו כשהוא היה תחת השפעת אלכוהול או תחת השפעת סמים.

ליאור לוי: כשאני בא ומבצע לו את הבדיקה הזאת, אני רואה שהוא לא נמצא במקום מסוכן.

ליאור לוי: היום בבוקר היה לי שימוע של מפוקח שאמר לי: "תשמע, אני כבר לא צריך אתכם, הפסקתי את האלכוהול".

ליאור לוי: כשביקשתי ממנו לבוא ולדבר איתי קצת על זה, הוא אמר לי: "עם האלכוהול הייתי מבצע את העבירות שלי".

ליאור לוי: איפה הבעיה שלי?

ליאור לוי: כשאני מגיע היום עם הסמכויות שיש לי לבצע לו בדיקת אלכוהול והוא יודע שהוא שתה, ב-80%, ב-85% מהמקרים הוא פשוט יברח.

ליאור לוי: אני אשמור עליו על קשר עין, אני אנסה לרדוף אחריו.

ליאור לוי: אני לא אתפוס אותו, כי אסור לי.

ליאור לוי: אני לא אעצור או אעכב אותו, כי אין לי את הסמכות הזאת, לצערי.

ליאור לוי: מה שחשוב לי זה שאני ארוץ אחריו כדי לראות שהכל בסדר איתו, שהוא לא פוגע.

ליאור לוי: בן אדם תחת השפעת סמים או אלכוהול, מבחינת הערכת מסוכנות וגם מבחינתי – יש לנו קרימינולוג ביחידה - מועד לפורענות.

ליאור לוי: זה אומר שאם באותו רגע יש ילד, ילדה, חסר ישע שעומד ברחוב – היו לנו גם מקרים כאלה – הוא נוגע, הוא מטריד, הוא עושה משהו, ויש לנו כרגע עבירת מין.

 << אורח >> איילת רוזין: מה אתה עושה נכון להיום?

 << אורח >> איילת רוזין: אתה מזעיק משטרה?

 << אורח >> איילת רוזין: אנחנו מנסים להבין איפה החסר, האם אפשר להשלים אותו.

מיקי לוי: הוא מצלצל 100.

מיקי לוי: אין לו סמכויות עיכוב.

ליאור לוי: מה שמצחיק זה שאני הולך אחריו.

ליאור לוי: הוא בורח, אני הולך אחריו.

ליאור לוי: למה?

ליאור לוי: כי אם אני אזעיק 100 בלי לדעת איפה הוא, מה יעזור לי ה-100?

ליאור לוי: אני הולך אחריו.

ליאור לוי: בקשר למשטרה, לעיתים 40,50 דקות.

גלית מנגמי: זו בדיחה.

גלית מנגמי: זה גם משנה את האלכוהול והסמים.

 << אורח >> איילת רוזין: זו כבר בעיה אחרת שאנחנו צריכים לטפל בה.

ליאור לוי: בחודש האחרון, כמו שאמרתי, היה לנו מפוקח שהגיע אליו צוות לבצע לו בדיקת סמים.

ליאור לוי: הוא קפץ מהחלון, נכנס לרכב וברח.

ליאור לוי: הוא ברמת מסוכנות מאוד גבוהה ומאוד בעייתית.

ליאור לוי: כשהתקשרו אלי בזמן אמת, אמרתי להם: "חבר'ה, תעלו על הרכב ותעקבו אחריו".

ליאור לוי: אין לנו ברירה אחרת.

 << אורח >> איילת רוזין: בזמן הזה אתה מזעיק שוטרים שעוצרים אותו?

ליאור לוי: מעכבים אותו, ואז אני בא ועושה לו את הבדיקות שאני צריך.

ליאור לוי: יש מצב שייפגעו ראיות ברגע שהוא בורח.

ליאור לוי: כרגע הוא מחזיק סמים.

ליאור לוי: הצו מגביל אותו מלהחזיק סמים ומלהשתמש בהם.

ליאור לוי: יש את הפורנו בטלפונים.

ליאור לוי: היום, אני לא יודע אם הנוכחים יודעים, ברשת מתחילות העבירות האלו.

ליאור לוי: יש לנו הרבה מאוד מפוקחים שיש להם הגבלה על צפייה בפורנו, לא משנה אם זה ללא חסם, עם חסם וכו'.

ליאור לוי: כשאני רודף אחריו – הרבה מאוד מקרים הבאתי לוועדה - הבן אדם בורח.

ליאור לוי: אם באלכוהול אני ארוץ אחריו, אני אתפוס אותו עוד איזה שעתיים וחצי, אז בפורנו נגמרו הראיות, הוא פשוט משליך את הסים, שובר אותו, אין לי כלום.

ליאור לוי: לצערי, ואני מדבר כאן מדם ליבי, הרבה מקציני הפיקוח שלי מתקשרים אלי אחרי זה ואומרים לי: "תשמע, אי אפשר ככה לעבוד, השקעתי עליו המון שעות עבודה, אבל הוא ברח עם הראיה, אין לי מה לעשות איתו כרגע".

ליאור לוי: נגעתי כאן בנושא של מחשב, אינטרנט, אלכוהול, סמים.

 << אורח >> איילת רוזין: סליחה על השאלה התמימה, אבל כמה הפרות - תתחם לי את זה בתקופה - יש בקרב המפוקחים?

ליאור לוי: שאלה מצוינת.

ליאור לוי: אנחנו מעבירים, נראה לי גם כאן לכנסת.

ליאור לוי: בזמן האחרון גם ראש אג"ם שלנו מגיע ומעביר את זה.

ליאור לוי: אני יכול לומר לך שבשבוע יש לנו בסביבות 15 הפרות.

ליאור לוי: מה אנחנו עושים?

ליאור לוי: לא כל דבר רץ קדימה.

ליאור לוי: יש לנו מדרג עבודה מול כל מפוקח.

ליאור לוי: בהתחלה אנחנו נעשה לו ראיון הבהרה, אנחנו נגיד לו: "אדוני, לא קלטת את ההגבלות שלך - למרות שהוא קיבל את זה בבית משפט, העורך דין אמור להעביר לו - שים לב".

ליאור לוי: בפעם השנייה אני אקרא לו לראיון אזהרה, אני אזהיר אותו, אני אקליד ואכניס את זה למערכת שלי.

ליאור לוי: בפעם השלישית, אם ההפרות בוטות, אני אגיש תלונה במשטרה.

ליאור לוי: בפעם הרביעית – יכול להיות שזה גם יקרה בפעם הראשונה - אני אזמין ניידת.

פנינה תמנו: יותר מידי פעמים, לא?

 << אורח >> איילת רוזין: זה גם תלוי במדרג ההפרה.

נעמה מנחמי: יש הבדל בין עבירות שהן יחסית עבירות טכניות, למשל הוא אמור להיות בבית ב-20:00 אבל הגיע ב-20:15.

פנינה תמנו: אנחנו לא מדברים על זה.

נעמה מנחמי: יש הפרות משמעויות יותר, למשל סמים ואלכוהול.

נעמה מנחמי: אנחנו צריכים לראות איך אנחנו תופרים - -

מיקי לוי: סמים ואלכוהול, ניחא.

 << אורח >> איילת רוזין: העניין הוא המדרג.

מיקי לוי: ההפרה הכי בוטה מבחינתי זה ביצוע מעשים בתחום המיני.

מיקי לוי: אין מדרג.

 << אורח >> איילת רוזין: ברור לנו שגם כשהוא מסתובב ליד בית ספר – אולי זה עונה לך, חברת הכנסת פנינה תמנו-שטה - יש חשד לעבירה.

 << אורח >> איילת רוזין: אנחנו לא מדברים על זה.

 << אורח >> איילת רוזין: אנחנו מנסים לבדוק - יש גם מדרג בהפרות האלו -אם כל הפרה מחייבת את סמכות המעצר.

פנינה תמנו: כנראה שלא.

 << אורח >> איילת רוזין: פה החשש עולה.

ליאור לוי: אני רוצה להתייחס לגבי בית הספר, לגבי הראיות.

ליאור לוי: אם ראיתי מפוקח שלי עומד בקרבה לבית ספר - דרך אגב, יש לפעמים גם ליד בתי כנסת וכו' - ואני לא יכול לעכב אותו במקום, אז הוא בורח.

ליאור לוי: הראיה היא פחות חזקה.

ליאור לוי: אם אני יכול לתעד אותו ליד בית הספר וגם לעכב אותו במקום, אני נותן את הסיפור המלא.

ליאור לוי: אני אמרתי לגבי המדרג.

ליאור לוי: יש הפרות בוטות שאנחנו נזמין ניידת מידית.

 << אורח >> איילת רוזין: אם אתה רואה מפוקח משחק כדורגל אחר הצהריים עם ילדים – אני מספרת סיפור אמיתי שקרה בבית ספר של הילדים שלי - האם אתה מתעד, האם אתה מזעיק משטרה?

ליאור לוי: בדיוק מה שאמרת.

 << אורח >> איילת רוזין: זה מקרה אמיתי.

ליאור לוי: אנחנו כל יום רואים את זה.

ליאור לוי: אני מתעד.

ליאור לוי: אני נשאר טיפ-טיפה בצד כדי לא לחשוף את עצמי וכדי שהוא לא יברח לי.

ליאור לוי: זו בדיוק הסיבה לכך שאני צריך את הסמכויות האלו.

ליאור לוי: אני משחק משחק פה.

ליאור לוי: אני עומד בצד.

ליאור לוי: אם הוא רואה אותי, הוא בורח.

ליאור לוי: הראיה היא פחות חזקה אם אני לא תופס אותו במקום.

 << אורח >> איילת רוזין: אם מצלמים אותו בהפרה בוטה מאוד של צו הפיקוח, אי אפשר לשפוט ולהעניש אותו על כך?

יואל הדר: את מדברת על משחק כדורגל, את לא מדברת על עיון בפורנוגרפיה ששם אי אפשר לצלם אותו.

נעמה מנחמי: אם הוא משחק עם ילדים כדורגל, זו הפרה שדינה שנתיים מאסר.

 << אורח >> איילת רוזין: הוא ברח.

 << אורח >> איילת רוזין: יכול להיות שלא נתפוס אותו.

נעמה מנחמי: יש לך כאן הפרה.

נעמה מנחמי: נכון שאולי את מאבדת את המומנטום, את ההרתעה או את התדמית, לא משנה איך נקרא לזה.

נעמה מנחמי: היכולת להעניש ולהכניס אותו עד שנתיים מאסר בכלא על עצם זה שהוא הפר קיימת לך.

נעמה מנחמי: אם תיעדת אותו, אין לך עם זה בעיה.

 << אורח >> איילת רוזין: אדוני אמר שכשיש תמונה של מפוקח בלי הקשר לסיטואציה, אז הוא בקלות יכול לטעון - כמו שרבים טוענים בהקשר של דוחות תנועה שהם רק החזיקו את הפלאפון והוא בדיוק נפל - שהכדור עף לכיוון שלו והוא בעט חזרה.

 << אורח >> איילת רוזין: אפילו כשיש תמונה צריך לתת לה הקשר, צריך שיהיו את השוטרים, כמובן את הקצינים של יחידת צור שיעידו שהסיטואציה הייתה לאורך זמן, שזו באמת הפרה, שלא רק הוא עבר במקרה, הכדור עף והוא בעט חזרה.

 << אורח >> איילת רוזין: זה לא clear-cut שהתיעוד הזה סוגר את האישום בהפרה, בכלל לא.

מיקי לוי: אם הייתי בצד שלהם, הייתי מגייס את כל היחידה הזאת למשמר האזרחי, מעניק להם סמכויות עיכוב ומעצר, שלום ישראל.

יואל הדר: גם למשמר האזרחי אין סמכויות.

נעמה מנחמי: נשאלת השאלה: איך אנחנו מסדירים את הסמכות.

נעמה מנחמי: מוצע בפנינו צו לפי סעיף 39 לחוק המעצרים.

נעמה מנחמי: אנחנו כן רוצים לעורר את השאלה: האם לא נכון, האם לא הגיעה העת אחרי חמש שנים שיש ליחידת הפיקוח סמכות, להסדיר את זה בחקיקה ראשית, בחוק הגנה על הציבור, בדרך המלך, איפה שמוגדרת היחידה ומוגדרות סמכויותיה.

 << אורח >> איילת רוזין: אני נגד.

מיקי לוי: בטח שאת נגד, אני יודע, אבל זו הדרך הנכונה.

ליאור לוי: לגבי העניין של משחק כדורגל, אני לא יכול לשבת על הגדר ארבעים דקות ולתעד אותו.

ליאור לוי: אולי הולכת להתבצע עבירה.

ליאור לוי: אני נותן לו שהות, כמו שאמר חבר הכנסת.

 << אורח >> ישי שרון: אם הולכת להתבצע עבירה, זה שיקול.

ליאור לוי: אני לא יודע אם הולכת להתבצע עבירה.

ליאור לוי: הוא משחק כרגע.

נעמה מנחמי: אם יש לך פדופיל שמשחק עם ילדים, בעיני זה חשד סביר.

נעמה מנחמי: בתי משפט אמרו לכם אחרת?

 << אורח >> איילת רוזין: חבר הכנסת לוי, הוויכוח שלנו הוא לא על המקרים האלה.

 << אורח >> איילת רוזין: השאלה היא לא כאשר חושב קצין הפיקוח אם עומדת להתבצע עבירה, אם יש חשד או אפילו חשש סביר.

 << אורח >> איילת רוזין: זה כבר קיים.

 << אורח >> איילת רוזין: מה שאנחנו נותנים להם היום זו סמכות מאוד רחבה לעצור ולעכב על כל הפרה, כולל האיחור של הרבע שעה שהיועצת המשפטית נתנה כדוגמה.

 << אורח >> איילת רוזין: זה קל לתת את הדוגמאות הברורות מאליהן שכולנו אומרים באותו רגע שהוא יעצור ויעכב.

 << אורח >> איילת רוזין: יש פה שאלה לגבי ההרחבה הזאת, האם בכל מקרה של הפרה צריכה להיות להם סמכות של מעצר ועיכוב.

פנינה תמנו: מה דעתך המכובדת?

 << אורח >> איילת רוזין: אני רוצה להבין איזה הפרות שהן לא חשד לעבירה או חשש - -

פנינה תמנו: אם יש אדם שמאחר - -

בן ציון: מאחר לאן?

נעמה מנחמי: בואו ננסה לעשות קצת סדר בסמכויות שמתבקשות בצו החדש.

נעמה מנחמי: יש פה שלוש סמכויות.

נעמה מנחמי: אני אחזור אחורה ואגיד קודם כל מה יש.

נעמה מנחמי: היום יש סמכות עיכוב במקרה של חשד או חשש לביצוע של עבירת מין.

נעמה מנחמי: חשש לעתיד, חשד לעבר.

נעמה מנחמי: הסמכויות המתבקשות היום הן סמכות מעצר נוספת על הנסיבות הקודמות, כלומר על חשד או חשש לביצוע עבירת מין.

נעמה מנחמי: כמו כן, מתבקשות עוד שתי סמכויות בהקשר של הפרה: פעם אחת סמכות עיכוב, פעם שנייה סמכות מעצר.

נעמה מנחמי: אם אני לא טועה, עיקר הדיון כאן עוסק בשאלה: איך אנחנו תופרים את הנושא של סמכויות עיכוב ומעצר בהקשר של הפרה באופן שיתפוס את כל מה שהם צריכים אבל לא יתפוס יותר ממה שהם צריכים.

נעמה מנחמי: נדמה לי שעל זה עיקר הדיון כאן.

 << אורח >> איילת רוזין: שהן לא חשד לביצוע עבירה.

נעמה מנחמי: שהן לא חשד לביצוע עבירה, כי חשש לביצוע עבירה כבר יש.

גבריאלה פיסמן: אני רוצה להתייחס לצורך בעיגון בחקיקה.

גבריאלה פיסמן: סעיף 39 לחוק המעצרים מאפשר היום מתן סמכויות עיכוב ומעצר לעובדי ציבור, כמובן בהוראת השר לביטחון פנים ואישור הוועדה.

גבריאלה פיסמן: עדיין, ברגע שאנחנו מדברים על סמכויות שהן סמכויות של שלילת חירות מכוח חוקי היסוד, לפי התפישה שלנו הדבר ראוי שיעוגן בחקיקה ראשית.

גבריאלה פיסמן: יש איזה מהלך שאנחנו מקדמים אצלנו, מהלך של בחינה של ההסמכות, כלל ההסמכות שניתנו מכוח הסעיף הזה, מתוך רצון להביא את הדברים באופן השקוף והמובהק ביותר לידיעת הציבור.

 << אורח >> איילת רוזין: מה מעכב אתכם?

 << אורח >> איילת רוזין: למה לא הבאתם הצעת חוק והבאתם צו?

גבריאלה פיסמן: אנחנו רוצים ללכת עם המשרד לביטחון הפנים למהלך של חקיקה גם בהקשר הזה, כאשר החקיקה תסדיר באופן קבוע את סמכויות העיכוב והמעצר.

 << אורח >> איילת רוזין: מה עמדתך לגבי השאלות שמעלה היועצת המשפטית של הוועדה, לגבי סמכויות עיכוב ומעצר כאשר מדובר בהפרות שלא עולה מהן חשש לביצוע עבירה או חשד לביצוע עבירה?

גבריאלה פיסמן: אני אתייחס קודם כל לסמכות המעצר.

גבריאלה פיסמן: סמכות המעצר בהקשרים האלה נבחנה גם אצלנו.

גבריאלה פיסמן: אני חושבת שהיא סמכות ראויה, היא נותנת את הכלי של שימוש בכוח ליחידה, היא נותנת מענה מיידי באותן סיטואציות שמסכנות את הציבור ויש חשש ממשי לביצוע עבירת מין.

 << אורח >> איילת רוזין: זה החלק הראשון.

 << אורח >> איילת רוזין: איפה החלק השני?

 << אורח >> איילת רוזין: על החלק הראשון אין ויכוח.

 << אורח >> איילת רוזין: כולנו מסכימים על סמכויות עיכוב ומעצר כשיש חשד או חשש לעבירה.

גבריאלה פיסמן: אני חושבת שגם לגבי החלק השני יש הסכמה.

גבריאלה פיסמן: אין כוונה ליחידת צור להפעיל את סמכות המעצר בהפרות שאינן מגיעות לכדי חשש לביצוע עבירת מין.

גבריאלה פיסמן: זה מה שהבנתי, זה מה שאני יודעת גם מהשיחות איתם.

 << אורח >> איילת רוזין: אז למה צריך את ההרחבה?

 << אורח >> איילת רוזין: אם זה חשש לביצוע עבירה או יוביל לביצוע עבירה, למה צריך את התוספת?

 << אורח >> איילת רוזין: למה זה לא מספיק מובהק?

גבריאלה פיסמן: יש סיטואציות שהן בתחום האפור.

גבריאלה פיסמן: יכול להיות שאת הסיטואציות האלו נכון היה לגדר מעבר לנוסח שהובא בפני הוועדה לגבי סיטואציות שהן יותר מובהקות.

גבריאלה פיסמן: "העןמד לבצע עבירת מין" הוא ניסוח מאוד מאוד קונקרטי ודווקני.

גבריאלה פיסמן: יכול להיות שהמפקחים בשטח יתקשו בזה מבחינת הרף המשפטי.

גבריאלה פיסמן: נכון לפתוח איזה שהוא צוהר רחב יותר מהצוהר הזה.

גבריאלה פיסמן: בעיני נכון שהנוסח לא ישקף איזה שהוא נוסח רחב מידי שמקנה סמכות מעצר בגין כל הפרה, גם כזו שהיא בטווח הרחב.

 << אורח >> איילת רוזין: שיקול הדעת כבר לא קיים.

 << אורח >> איילת רוזין: ברגע שנתת את הסמכות - -

מיקי לוי: זה רק לגבי מפוקחים.

 << אורח >> איילת רוזין: ברגע שנתת את הסמכות כבר אין שיקול דעת.

יואל הדר: זה לא נכון.

יואל הדר: זה לא שאין שיקול דעת ברגע שאת נותנת את הסמכות.

בן ציון: לפני כל הפעלת סמכות מפעילים שיקול דעת.

גבריאלה פיסמן: מבחינת עילות המעצר שנמצאות היום בחוק המעצרים, יש לנו את עילת המסוכנות, יש לנו את עילת השיבוש ויש לנו את עילת ההימלטות.

גבריאלה פיסמן: אלו עילות המעצר שצריך להביא בחשבון גם בהקשר של שקילת הצו הזה.

 << אורח >> ישי שרון: אני רוצה להתחיל מהשאלה הגדולה יותר של המסגרת החקיקתית.

 << אורח >> ישי שרון: גם אם יוחלט לאשר את הצו, צריך לומר כמה דברים לפרוטוקול, יכולות להיות לזה השלכות בהמשך הדרך.

 << אורח >> ישי שרון: גם אנחנו סבורים שסמכויות עיכוב ומעצר, שהן הסמכויות הרגישות והפוגעניות ביותר שקיימות לרשויות שלטוניות, ראוי שיוסדרו בחקיקה ראשית בלבד.

 << אורח >> ישי שרון: זו לא הערה טכנית של איפה אני מסדיר, זה עניין מהותי.

 << אורח >> ישי שרון: סעיף 39 לחוק המעצרים אומנם מאפשר הענקת סמכויות כאלו בצו, אבל בעיני, ואני שמח שיש כוונה ללכת לאיזה שהוא כיוון של הסדרה כוללת של כל הדבר הזה, זו אנומליה שדורשת מחשבה מחדש.

 << אורח >> איילת רוזין: שמה?

 << אורח >> איילת רוזין: שזה בצו?

 << אורח >> ישי שרון: כן.

 << אורח >> ישי שרון: ברור שהמטרה של הסעיף הזה הייתה לפתור איזו שהיא מצוקה רגעית ודחופה כדי שלא ייווצר ואקום בסמכויות האכיפה של כל מיני גופים שונים שפעלו באותה עת.

 << אורח >> ישי שרון: לא הייתה כוונה להעניק ולהרחיב סמכויות מעצר ועיכוב לשלל קבלני משנה, ליצור איזה שהוא מסלול עוקף לחוק המעצרים או לחוקים ראשיים מסמיכים אחרים.

 << אורח >> איילת רוזין: מבחינתך אין בעיה בהענקת הסמכויות האלו, רק היית מעדיף לא בצו אלא בחוק?

 << אורח >> ישי שרון: ממש לא.

 << אורח >> ישי שרון: הדרך שמוצעת כאן היא פשוט חקיקה מקולקלת.

 << אורח >> ישי שרון: אני לא בא בטענות בהקשר הזה לאנשי יחידת צור שעושים עבודה מסורה, מקצועית ומורכבת מאוד.

 << אורח >> ישי שרון: דווקא בגלל ההכרה בעבודה החשובה והמורכבת זה צריך להיות בחקיקה ראשית.

מיקי לוי: בסדר, אנחנו נעשה צו, אחר כך נלך לחקיקה ראשית.

 << אורח >> ישי שרון: למה אני אומר שהצו הזה מקולקל מתחילתו ועד סופו?

 << אורח >> ישי שרון: דבר ראשון, זה עוקף את המסלול של הפצת תזכיר להערות ציבור, להערות של הגורמים המקצועיים.

 << אורח >> ישי שרון: לראשונה ראינו את הדבר הזה רק לפני שבוע.

 << אורח >> ישי שרון: הצו הזה גם יוצר בעיות קשות מול הוראות שונות בחוק המעצרים, למשל סעיף אחד שקובע שסמכויות מעצר צריכות להיקבע בחוק, לא בצו.

 << אורח >> ישי שרון: ככל שמרחיבים את סמכויות המעצר, וזאת נקודה חשובה, מעבר לעילות הקבועות בסעיף 23(א), הדבר הזה יוצר בעיה אל מול צו.

 << אורח >> ישי שרון: דרך הפרסום, בעיני זה ממש זלזול.

 << אורח >> ישי שרון: דרך הפרסום היא בילקוט הפרסומים.

 << אורח >> ישי שרון: ילקוט הפרסומים זה איפה שמפרסמים מי מונה בוועדת המים, איזה קאדי ימנו באיזה שהוא מחוז.

 << אורח >> ישי שרון: כמשפטן לקח לי זמן לבדוק איזה סמכויות מעצר קיימות לגופים האלה בילקוט הפרסומים, שלא לדבר על הציבור.

 << אורח >> ישי שרון: מעבר לזה, כל הדבר הזה מועד לתקלות.

 << אורח >> ישי שרון: היו כמה חודשים שאותו צו לא הוארך, שהיחידה פעלה בלי הסמכויות האלו.

 << אורח >> ישי שרון: אני רוצה לקוות שלא עיכבו באותם החודשים שלא הייתה בהם סמכות עיכוב.

 << אורח >> ישי שרון: גם אפשרויות הפיקוח הן מוגבלות ביותר ברגע שהדבר הזה מוסדר בצו.

 << אורח >> ישי שרון: דרך המלך המתחייבת כאן היא הסדרה בחקיקה ראשית.

 << אורח >> ישי שרון: גם אין פה שאלה של דחיפות.

 << אורח >> ישי שרון: חמש שנים אנחנו מסתפקים בצו הנוכחי שנתונה מכוחו סמכות עיכוב בגין חשד לביצוע עבירה, בין אם בעבר ובין אם בעתיד.

 << אורח >> ישי שרון: ליחידת צור יש היום סמכויות מאוד רחבות - כניסה, חיפוש, תפיסה.

בן ציון: שניתנו בצו בית משפט.

 << אורח >> ישי שרון: אני לא אומר שצריך להחזיר את הגלגל לאחור.

 << אורח >> ישי שרון: אני חושב שלא צריך ללכת ולהרחיב.

 << אורח >> ישי שרון: המשרד לביטחון פנים יודע לקדם תזכירי חוק.

 << אורח >> ישי שרון: לגבי סמכויות המעצר והעיכוב שמוצעות כאן, אני מזכיר שההצעות להעניק סמכויות מעצר לא היו על הפרק בעבר.

 << אורח >> ישי שרון: ההצעה לתת סמכות עיכוב בגין הפרת צו פיקוח נדחתה על הסף בוועדה הזאת ב-2013.

 << אורח >> ישי שרון: ישב אז בראשות הוועדה חבר הכנסת דודו רותם, זיכרונו לברכה, שאם אני אתבטא בעדינות, הוא לא היה ידוע באהדה יתרה לעבריינים.

 << אורח >> איילת רוזין: הוא היה מאוד סניגוריאלי בתפישתו.

 << אורח >> ישי שרון: תלוי באיזה הקשר.

 << אורח >> ישי שרון: במטריה הזאת הוא לא היה ידוע באהדה יתרה.

 << אורח >> ישי שרון: ישבו כאן גם חברת הכנסת מרב מיכאלי וגם חבר הכנסת אורי מקלב.

 << אורח >> איילת רוזין: והייתה התנגדות.

 << אורח >> איילת רוזין: מקלב, אתה שומע?

 << אורח >> איילת רוזין: ב-2013 התנגדת להרחבה.

 << אורח >> ישי שרון: גם נציגי משרד המשפטים התנגדו לדבר הזה.

 << אורח >> ישי שרון: הסיבה היא שסמכות העיכוב, בוודאי סמכות המעצר, הן עניין של מניעה, לא עניין של ענישה.

 << אורח >> ישי שרון: ככל שיש חשש אמיתי, מבוסס לביצוע עבירת מין אין בעיה, קיימת היום סמכות כזאת.

 << אורח >> ישי שרון: ברגע שאין חשש כזה, לא מוצדק לתת לקציני הפיקוח סמכויות עיכוב.

 << אורח >> ישי שרון: גם לשוטרים היום אין סמכויות מעצר מהסוג הזה.

ליאור לוי: לא נכון.

 << אורח >> ישי שרון: את הסיטואציות האלו אפשר לחקור.

 << אורח >> ישי שרון: גם אם בן אדם בורח, אנחנו יודעים מי הוא, אנחנו יודעים מה הוא, אנחנו יכולים לזמן אותו לחקירה.

 << אורח >> ישי שרון: זה לא שהוא בורח ונעלם.

 << אורח >> ישי שרון: ברירת המחדל היא לחקור, לא לעצור.

 << אורח >> ישי שרון: הפרה שאין בצידה חשש לביצוע עבירת מין לא מצדיקה מעצר.

 << אורח >> ישי שרון: אני חושש שהדבר הזה רק יביא לריבוי יתר.

 << אורח >> ישי שרון: אני חושש שהמניע העיקרי שעומד מאחורי ההצעה הנוכחית היא יותר סמכות הרתעתית, תדמיתית, ענישתית.

 << אורח >> ישי שרון: הדבר הזה חורג לחלוטין מהמטרות של חוק המעצרים.

 << אורח >> ישי שרון: ככל שבכל זאת יוחלט להעניק את הסמכויות האלו - -

מיקי לוי: עם כל הכבוד, על בסיס מה אתה אומר את זה?

 << אורח >> ישי שרון: אני חושב שהתבססתי על הוראות חוק.

מיקי לוי: כשאתה אומר שאתה חושש, זה לא חוק, זה חשש.

 << אורח >> ישי שרון: אנחנו מדברים על סמכויות מעצר.

 << אורח >> ישי שרון: ככל שיוחלט להרחיב את הסמכויות, אני מציע, כדי שכולנו נוכל להכיר וכדי שחברי הכנסת יוכלו לפקח על הסמכויות, להכניס מנגנון דיווח, כפי שהוצע על ידי הייעוץ המשפטי, שאומר מה מספר המעצרים.

מיקי לוי: נתנגד.

מיקי לוי: יש מנגנון דיווח כזה במשטרה?

מיקי לוי: את יודעת מה את עושה לו?

 << אורח >> איילת רוזין: יש דיווח של היחידה לוועדה.

מיקי לוי: אם תרצי, גברתי, שהוא יבוא בעוד חצי שנה - -

 << אורח >> איילת רוזין: הוא צריך לדווח לוועדה על פעילות.

 << אורח >> איילת רוזין: הוא יכול לדווח גם את זה.

מיקי לוי: זה עניין אחר.

מיקי לוי: אבל לבוא לדווח על כל מעצר?

 << אורח >> איילת רוזין: לא על כל מעצר.

 << אורח >> ישי שרון: מדובר על דיווח תקופתי, שנתי.

אורי מקלב: ישי, זה נכון שמה שהיה בשנת 2013 שונה ממה שיש ב-2018.

אורי מקלב: אנחנו שומעים דברים אחרים, גדלו המקרים.

אורי מקלב: אנחנו פתוחים.

אורי מקלב: זאת חובתנו גם להיות פתוחים.

אורי מקלב: לא דומה מה שהיה אז.

אורי מקלב: כולנו יודעים שקרו דברים, השתנו.

אורי מקלב: גם המגמה השתנתה.

אורי מקלב: אתה עד לחקיקות שיש פה.

אורי מקלב: מהצד שני, מהצד האחר, אני עדיין לא שלם וחושש משתי סיבות עיקריות.

אורי מקלב: אם כל המעצר יהיה בזה שהמשטרה, שהשב"ס יוכלו לתפוס את האמצעים שהייתה בהם ההפרה, זה סיפור בפני עצמו.

 << אורח >> ישי שרון: זה קיים.

 << אורח >> ישי שרון: סמכות תפיסה יש.

אורי מקלב: יש פער גדול בין מה שאנחנו מחוקקים, בין מה שכתוב שחור על גבי לבן, ובין מה שקורה בשטח.

אורי מקלב: זה בהרבה מקרים.

אורי מקלב: לפעמים זה מוטיבציה של מפקח שמאוד רוצה.

אורי מקלב: כאן אנחנו צריכים להגן על זה.

אורי מקלב: מאותן סיבות שאנחנו רוצים לשקם ורוצים שהוא יהיה מפוקח, אנחנו גם לא רוצים לשבור אותו, אנחנו רוצים שהוא יעמוד בדברים האלה.

 << אורח >> איילת רוזין: מידתיות.

אורי מקלב: אנחנו מתעלמים מהעניין הזה.

מיקי לוי: חריגות יש.

אורי מקלב: אנחנו צריכים להגן בחריגות האלו - -

מיקי לוי: אני רוצה להגן על הילדים שלנו.

 << אורח >> איילת רוזין: מה לעשות, צריך גם מידתיות.

אורי מקלב: יש חריגות שאנחנו לא מודעים להן.

אורי מקלב: החוכמה בחקיקה היא לאזן בחריגות שאנחנו כן מודעים להן.

 << אורח >> איילת רוזין: ביטאת בדיוק את מה שאמרתי בתחילת הישיבה.

 << אורח >> איילת רוזין: אני לא חושבת שאפשר לפקפק במחויבות שלי למאבק באלימות מינית.

מיקי לוי: את המובילה שבהן.

 << אורח >> איילת רוזין: אנחנו צריכים לשמור על מידתיות.

 << אורח >> איילת רוזין: זה לא עונש נוסף הפיקוח, זה מניעה.

 << אורח >> איילת רוזין: אומר נכון חבר הכנסת מקלב, צריך לראות איך הדברים לא יצאו מפרופורציות כך שיצא שכרנו בהפסדנו.

כרמית פולק כהן: אני חייבת להתחיל במשהו אישי.

כרמית פולק כהן: אנחנו בתכנית הליווי שלנו מלווים כ-400 ילדים שנפגעו בעבירות מין ואלימות.

כרמית פולק כהן: השלב של הפיקוח הוא השלב אחרי שהעבריין משתחרר.

כרמית פולק כהן: עברנו עם יחידת הפיקוח תהליכים מדהימים.

כרמית פולק כהן: ברמה האישית אני רוצה להגיד שאני מוצאת שם אנשים כל כך קשובים ונכונים.

כרמית פולק כהן: הם קשובים לשני הצדדים, גם למפוקחים וגם לנפגעי העבירה.

כרמית פולק כהן: זה בנימה האישית שלנו בעבודה מולכם.

כרמית פולק כהן: אז תודה.

כרמית פולק כהן: עכשיו לסוגיה.

כרמית פולק כהן: הרבה פעמים עבדתי מול גלית, היועצת המשפטית של יחידת הפיקוח, בהקשר של המגבלות שייקבעו בצו, הדברים שחשובים למשפחה, הדברים שהמשפחה כל כך בוער לה שיחידת הפיקוח תדע עליהם וכו'.

כרמית פולק כהן: מבחינתי כל הדברים שנקבעו בצו, בין אם הם יוגדרו כאן כטכניים, הם קריטיים.

כרמית פולק כהן: חשוב שיהיו להם הכלים והסמכויות.

כרמית פולק כהן: אני באמת לא יודעת להגיד לך אם צריך שתינתן סמכות מעצר או שצריך להגדיל את סמכויות העיכוב, אבל אם באה יחידת צור ואומרת שאין לה את הכלים, אז לא מעניין אותי מה שנקבע בצו.

כרמית פולק כהן: הצו הזה הוא צו שנקבע בפני בית משפט.

כרמית פולק כהן: אלו מגבלות שהפרקליטות ישבה עליהן, שיחידת צור ישבה עליהן.

כרמית פולק כהן: אני יודעת מה העבודה של גלית, אני יושבת מול גלית ימים, אני מעבירה לה טפסים של המשפחות.

כרמית פולק כהן: אני יודעת את ההשקעה של יחידת צור בכל צו מגבלות כזה.

כרמית פולק כהן: כל סעיף שנקבע בצו מגבלות האלו ומופר, מבחינתי יש פה חשש לאיזה שהוא קטין.

כרמית פולק כהן: רוצים להסדיר את זה בחקיקה ראשית?

כרמית פולק כהן: אין בעיה.

כרמית פולק כהן: אם כרגע הם אומרים שאין להם את הכלים, מבחינתי יש ואקום.

כרמית פולק כהן: כוועדה אתם צריכים להחליט איך פותרים את הוואקום הזה.

כרמית פולק כהן: זה קריטי בעיני.

 << אורח >> איילת רוזין: חוות הדעת הבאמת מפורטת משתמשת במטבע לשון של הפרת תנאי הצו.

 << אורח >> איילת רוזין: זה נשמע איזה משהו כללי, אולי מינורי.

 << אורח >> איילת רוזין: התנאים נקבעו על ידי בית המשפט.

 << אורח >> איילת רוזין: המפוקח מקבל על עצמו את התנאים האלה כיוון שנקבעה מסוכנות מסוימת.

 << אורח >> איילת רוזין: אף אחד מהדברים האלה הוא לא טכני.

 << אורח >> איילת רוזין: בית המשפט נזהר עד מאוד לפני שהוא קובע מגבלות.

 << אורח >> איילת רוזין: אפילו לעובדה שהוא יגיע ב-20:15 ולא ב-20:00 יש משמעות.

 << אורח >> איילת רוזין: בית המשפט החליט שהוא יחזור ב-20:00, לא ב-21:00 ולא ב-19:00, מסיבה מסוימת.

 << אורח >> איילת רוזין: אנחנו מכירים את הדברים האלה לפרטי פרטים.

 << אורח >> איילת רוזין: אין שוטר פר אדם, אזרח, לצערי.

 << אורח >> איילת רוזין: כאן יש קציני פיקוח שעובדים מול אנשים מפוקחים.

כרמית פולק כהן: יש שיקול דעת.

 << אורח >> איילת רוזין: אוי ואבוי לנו אם אין שיקול דעת.

 << אורח >> איילת רוזין: אני לא יכולה להגיד שהמגבלות האלו הן טכניות, מינוריות, גבוליות.

 << אורח >> איילת רוזין: יש פה מגבלה על קשר עם עברייני מין, מגבלה על התחברות עם קטינים, מגבלה על קשר עם נפגע העבירה.

 << אורח >> איילת רוזין: על זה אין מחלוקת.

 << אורח >> איילת רוזין: למה אין מחלוקת?

 << אורח >> איילת רוזין: זו הפרה של הצו, זה לא חשש לביצוע עבירת מין.

נעמה מנחמי: המפגש עם נפגע העבירה זו לא הפרה טכנית, זו הפרה שראוי לקחת עליה למשפט, זה ברור לכולם.

נעמה מנחמי: הוא אכן צריך לתת על זה את הדין.

נעמה מנחמי: גם כתוב בחוק מה הדין, בלי שצריך להוכיח יותר מידי.

נעמה מנחמי: כל הפרה יכולה להביא אותו לשנתיים מאסר בכלא.

נעמה מנחמי: זה לא אומר שזו סיבה לעצור.

נעמה מנחמי: המעצר, אני מזכירה, זה לא עונש.

נעמה מנחמי: אנחנו לא עוצרים כאמצעי ענישה או כאמצעי לשיפור התדמית של היחידה.

 << אורח >> איילת רוזין: כאמצעי הפסקה.

 << אורח >> איילת רוזין: אני רוצה לעצור את הסיטואציה שהוא נפגש עם אותה ילדה שהוא פגע בה.

ליאור לוי: הפסקת ההפרה.

 << אורח >> איילת רוזין: אני לא רוצה להקל עליכם, אני רוצה שתתנו לי דוגמה דווקא מהגבול האפור, דווקא את המקרים שבהם לא תפעילו את סמכויות העיכוב והמעצר.

מיקי לוי: אם הוא מאחר ברבע שעה.

ליאור לוי: הרבע שעה זה עניין טכני.

ליאור לוי: אין לנו מושג של רבע שעה או מושג של איחור.

ליאור לוי: אני לא מבין מאיפה הגיעה הרבע שעה הזאת.

 << אורח >> איילת רוזין: עזוב.

 << אורח >> איילת רוזין: תן לי דוגמה של הפרה שלא תוביל לעיכוב או מעצר.

ליאור לוי: אני יכול לקחת את השיקום המונע שמופיע בתנאי הצו, שזה השימוע שעשיתי היום בבוקר.

ליאור לוי: את המפוקח שלא רוצה להשתמש בתכנית שיקום מונע אני לא אעכב, מקסימום אני אדווח לבית המשפט שהוא הפר את אחד מהתנאים שלו.

נעמה מנחמי: אין מפוקחים שצריכים להיות בשעות מסוימות, שצריכים להיות במעצר לילה?

ליאור לוי: יש.

ליאור לוי: נתת דוגמה מצוינת.

ליאור לוי: אולי לזה את מתכוונת ברבע שעה, למרות שזה לא מוגדר אצלנו כרבע שעה.

ליאור לוי: יש לנו מפוקחים - רובם הם אנסי המדרגות בלילות - שיש להם הגבלות על שהייה מחוץ לבית בשעות מסוימות.

ליאור לוי: אם אני מגיע אליו לבצע ביקורת ב-24:00 בלילה, כשהוא אמור להיות מ-23:00 בבית, והוא מגיע ב-24:15, לא בטוח שאני אתן הפרה על זה.

ליאור לוי: יכול להיות שאני אברר מה קרה לפני זה, אבל כרגע אני לא צריך להפסיק עבירה, הוא הגיע לבית שלו.

ליאור לוי: אין לי מה לעשות עם זה.

גלית מנגמי: אני מלווה את היחידה משנת 2013, אני מכירה את כל התיקים.

גלית מנגמי: עד היום יש שלושה שיש להם מעצר של שעות.

גלית מנגמי: צריך להבין שאנחנו מגיעים לבית המשפט עם התנאים המבוקשים.

 << אורח >> איילת רוזין: נתת לי דוגמה מצוינת, היא קצת מוכיחה את מה שאומרת היועצת המשפטית.

 << אורח >> איילת רוזין: למה?

 << אורח >> איילת רוזין: ברור שאם עכשיו הוא יצא מהבית ואתה רואה אותו מסתובב ברחוב, אז תהיה לך סמכות לעיכוב או מעצר כי אתה חושש מביצוע עבירה, אבל אם הוא כבר חזר הביתה, למרות שיש ההפרה, לא תהיה לך סיבה.

 << אורח >> איילת רוזין: מה אומרת היועצת המשפטית?

 << אורח >> איילת רוזין: היא אומרת: בואו נלך בצו על חשש לביצוע עבירה, כאשר על שאר המקרים שאין חשש לביצוע עבירה לא יהיה צו.

 << אורח >> איילת רוזין: תמצא לי דוגמה שתרצה לעכב ולעצור על הפרה, למרות שאין חשש מידי לביצוע עבירה.

נעמה מנחמי: אני רוצה לתת דוגמה למשהו שנדמה לי שראוי להחיל עליו ושיש פה איזה שהוא קונצנזוס להחלה של סמכות לגביו.

נעמה מנחמי: נניח מפוקח שתה אלכוהול או צרך סמים.

נעמה מנחמי: אתה עדיין לא רואה אותו מסתובב ברחוב, אתה גם לא רוצה שהוא יגיע לרחוב.

נעמה מנחמי: כשאתה בא אליו הביתה, אתה רואה שהוא שתה או שהוא מחזיק אלכוהול בבית.

נעמה מנחמי: זה משהו שמגביר את המסוכנות שלו, אנחנו יודעים, אחרת לא היה לו את זה בצו.

נעמה מנחמי: זאת בעיני הפרה משמעותית, הפרה שיש בה הגברת הסיכוי לביצוע עבירת מין.

נעמה מנחמי: אני לא חייבת להגיע לרמה של חשד או חשש.

נעמה מנחמי: אני רוצה ללכת אפילו עוד צעד אחד ולהציע לוועדה לתת במצב של הגברת סיכון.

 << אורח >> איילת רוזין: זו המשמעות של חשש מול חשד.

יואל הדר: אתה לא יודע אם הוא שתה אלכוהול.

 << אורח >> איילת רוזין: זה ההבדל בין חשש לחשד.

 << אורח >> איילת רוזין: אני חושש שמכיוון שהוא נמצא ליד אלכוהול או יש לו בירה במקרר זה יגביר את המסוכנות.

 << אורח >> איילת רוזין: זה עונה על זה.

יואל הדר: לא בהכרח זה עונה על זה.

נעמה מנחמי: אני רוצה שאולי הוא יצטרך לחשוב אם בית המשפט יאשר לו את זה או לא יאשר לו את זה.

נעמה מנחמי: נניח שהוא רואה אותו אחרי שהוא צרך סמים, או הוא רואה שיש לו בבית סמים.

נעמה מנחמי: זה שיש לו בבית סמים עוד לא אומר שחמש דקות אחר כך הוא פוגע.

 << אורח >> איילת רוזין: זה מעלה את החשש.

 << אורח >> איילת רוזין: ברור שזה מייצר חשש.

יואל הדר: זה לא מספיק לבית משפט.

 << אורח >> איילת רוזין: זה מגביר את המסוכנות שלו.

 << אורח >> איילת רוזין: זה מה שאנחנו באים למנוע.

 << אורח >> איילת רוזין: לא נתתם לי דוגמה אפורה יותר.

 << אורח >> איילת רוזין: אני מחפשת דוגמה של הפרה בוטה שלא מעלה חשד, חשש או הגברת מסוכנות שאתם בכל זאת תעכבו או תעצרו.

ליאור לוי: נתת את הדוגמה של סמים ואלכוהול.

 << אורח >> איילת רוזין: זו דוגמה של חשש.

 << אורח >> איילת רוזין: זה מעלה חשש.

מיקי לוי: אם הוא מצא אצלו בבית סמים, זה מעצר.

 << אורח >> איילת רוזין: בזה אני מסכימה.

 << אורח >> איילת רוזין: תקשו על עצמכם ותביאו את הדוגמה שבה למרות שיש הפרה אתם לא תבצעו מעצר או עיכוב.

נעמה מנחמי: נניח שעכשיו הייתה לכם גם סמכות מעצר במקרה של חשד או חשש לביצוע עבירת מין.

נעמה מנחמי: תאמרו לנו מתי עדיין אין לכם, מתי זה חסר לכם, איפה הדלתא שחסרה לכם.

ליאור לוי: במקרה שהוא הולך לבצע או שהוא ביצע עבירת מין אין ויכוח, במקרה הזה אני יכול להשתמש בסמכות העיכוב שלי.

נעמה מנחמי: מתי אתה מרגיש שיש פה איזה שהוא סיכון נוסף, אתה מרגיש שמשהו התחמם אבל עוד לא הגעת לסף שאתה יכול לעכב ולעצור, בהנחה שיש לך סמכות מעצר?

ליאור לוי: דיברנו קודם על אותו פדופיל שנמצא כרגע במגרש.

ליאור לוי: המגרש זה נקודת קצה.

ליאור לוי: אני ארצה למנוע מאותו מפוקח ללכת לכיוון המגרש.

ליאור לוי: אני בא למנוע, אני לא בא לאפשר את העבירה.

נעמה מנחמי: איך אתה יודע שהוא הולך לכיוון המגרש?

ליאור לוי: אני עוקב אחריו.

נעמה מנחמי: זה כבר בחשש.

נעמה מנחמי: איפה אתה נמצא לפני החשש, צעד אחד לפני החשש.

 << אורח >> איילת רוזין: יש פה חשש לביצוע עבירה.

 << אורח >> איילת רוזין: אם הוא יצא מהבית ב-24:00 בלילה, זה נכנס לחשש.

מיקי לוי: ב-24:00 בלילה הוא הפר את הצו, אבל אם הוא רק חולף ב-12:00 בצהריים ליד בית ספר, הוא לא עושה כלום - -

 << אורח >> איילת רוזין: זה אסור לו.

מיקי לוי: אם הוא עשה שני סיבובים מסביב לגדר בית הספר - -

 << אורח >> איילת רוזין: זה אסור לו.

 << אורח >> איילת רוזין: זה חשש לעבירה, לכן זה נכנס.

ליאור לוי: זה לא נכנס.

ליאור לוי: זה לא חשש לעבירה.

מיקי לוי: במדרכה המקבילה.

 << אורח >> איילת רוזין: איפה הצורך חסר?

מיקי לוי: אני מבקש להעביר את הצו, רק אחר כך ללכת לחקיקה ראשית עם כל התיקונים.

מיקי לוי: עכשיו הם עם ידיים קשורות.

מיקי לוי: אני לא מבין, אנחנו דואגים לילדים שלנו או לא?

מיקי לוי: המשרד לביטחון פנים מתחייב להביא חקיקה ראשית?

יואל הדר: אתה מתחייב שהכנסת הזאת תכהן עוד 4 שנים?

מיקי לוי: לא.

 << אורח >> איילת רוזין: טובת המדינה עדיין לעינינו.

קריאה: אנחנו נתמוך בהצעת חוק פרטית שתבקש - -

מיקי לוי: אני אעשה אותה.

 << אורח >> איילת רוזין: האם אני בכל זאת יכולה לקבל תשובה?

יואל הדר: אני אנסה לתת לך סיטואציה שבה רואים מפוקח ליד סוחר סמים.

יואל הדר: מכירים את סוחר הסמים, יודעים שהוא לידו.

יואל הדר: כדי לבדוק אם הוא רכש ממנו סמים או לא רכש ממנו סמים צריך לעכב אותו.

יואל הדר: זו לא סיטואציה שבה אתה יודע שמשהו יקרה, זה שלב לפני.

נעמה מנחמי: אין סמכות לעשות לו בדיקת סמים מקדמית?

יואל הדר: איך תעשי משהו פה?

יואל הדר: את לא יכולה לגעת בו בכלל, את לא יכולה לעכב אותו.

ליאור לוי: בגלל שאין לך את סמכות העיכוב הוא בורח.

יואל הדר: אם היה מדובר בשוטר, לא הייתה בעיה, הייתה לו את הסמכות.

יואל הדר: שוטר רגיל יכול לעצור מי שמפר צו.

ליאור לוי: גם בעבירה מסוג חטא.

יואל הדר: גם בעבירה מסוג חטא.

יואל הדר: במקרה הזה זה עוון.

יואל הדר: מאחר וזה לא נמצא בידי המשטרה אלא בידי השב"ס, רוצים לתת סמכות.

יואל הדר: אם היה שוטר צמוד לכל אחד ואחד מהם, לא הייתה בעיה בכלל, לא היינו צריכים לבוא.

יואל הדר: הסיטואציה שונה כאשר הסמכות היא בידי השב"ס.

יואל הדר: אני חושב שהדוגמה של המפוקח ליד סוחר הסמים כן עונה על השאלה.

יואל הדר: גברתי שאלה על נושא של הכשרה, שהם יצטרכו לעבור הכשרה בעניין של מעצר כמו ששוטר נדרש.

יואל הדר: לא מדובר כאן בשוטרים, מדובר פה בקצינים.

יואל הדר: לא מדובר באנשים שרק מתחילים לעבוד בשב"ס.

מיקי לוי: לשוטר מתחיל יש סמכות וכוח הרבה יותר.

 << אורח >> איילת רוזין: אני לא סומכת את ידיי על כל שוטר מתחיל, בהבדל מחבר הכנסת לוי.

מיקי לוי: אבל מה לעשות, יש לו סמכויות.

 << אורח >> ישי שרון: לא בכל הפרה יש לשוטר סמכות.

יואל הדר: נכון, אבל יש פה שיקול דעת של קצין, שיקול רחב יותר מאשר של שוטר, למרות שלשוטר יש את כל הסמכויות.

יואל הדר: אני חושב שנתתי דוגמה שיכולה להית השלב שלפני שבה נדרש לעכב אותו.

יואל הדר: יכול להיות גם מצב שאותו אחד נבלע בתוך ההמון.

יואל הדר: למפקח אין מדים.

יואל הדר: כדי להוציא אותו הוא צריך לעשות אקט מאוד מהיר של מעצר, לאו דווקא של העיכוב, אחרת הוא ייעלם בתוך ההמון.

יואל הדר: כל הדברים האלה מצדיקים את מתן הצו.

יואל הדר: הצו, כמובן אחרי הכשרה, ייעשה בשיקול דעת.

נעמה מנחמי: על כל הפרה?

יואל הדר: יש לו שיקול דעת.

יואל הדר: גם לשוטר יש שיקול דעת.

יואל הדר: גם שוטר לא עוצר על כל דבר.

יואל הדר: אותו דבר לגבי הקצינים.

נעמה מנחמי: אני רוצה להזכיר שיש פה סיטואציה מורכבת של יחסי מפקח-מפוקח.

נעמה מנחמי: יש מפוקחים שהם מנותקי קשר.

נעמה מנחמי: יש איזה שהוא קושי איתם.

 << אורח >> איילת רוזין: אם הם מנותקי קשר, בוודאי שהם הפרו את הצו.

ליאור לוי: דרך אגב, גם עליהם אין לנו סמכות.

נעמה מנחמי: זה לא סתם שוטר מקרי ברחוב ועבריין מקרי ברחוב.

ליאור לוי: על אחת כמה וכמה.

נעמה מנחמי: יש פה היסטוריה שצריך לזכור גם אותה.

 << אורח >> איילת רוזין: היא פועלת לשני הצדדים.

 << אורח >> איילת רוזין: שוטר שעוצר אותי לא יודע מי אני, מה אני, הוא יהיה מיד הכי קשוח איתי אם אני עבריינית תנועה הכי גדולה.

 << אורח >> איילת רוזין: לעומת זאת, לאדם שדווקא מכיר אותך, שהאינטרס שלו הוא לא להחזיר את כולם לכלא, יהיה שיקול דעת בלהחליט אם הדבר הזה מהווה חשש או שאולי זו הפרה יותר קלה.

 << אורח >> איילת רוזין: אם נראה שיש פה התגברות של התעמרות - לכן אני כן חושבת שזה צריך להיות חלק מהדיווח לוועדה הזאת - זו כבר תהיה עבירה על החוק, כבר יש פה בעיה קשה של היחידה שנצטרך לדון בה.

 << אורח >> איילת רוזין: כל עוד אנחנו סומכים עליהם שהם מבינים את האיזון הזה בין הצורך לשיקום לבין מניעה והגנה על הציבור - -

נעמה מנחמי: למה לא לכתוב את זה ברחל בתך הקטנה?

 << אורח >> איילת רוזין: בואי תציעי את ההצעה.

נעמה מנחמי: אני אפילו מוכנה לתת להם להציע את הנוסח הקונקרטי.

נעמה מנחמי: כל הצעה שתשקף עלייה במסוכנות, רחבה ככל שתהיה, לא סתם.

מיקי לוי: גם היום לא עוצרים סתם, לא מעכבים סתם.

כרמית פולק כהן: איך את המגבלות שקבועות בצו שנקבע על ידי בית משפט, שניסחו אותן לפני הפרקליטות, יחידת צור, הסנגוריה הייתה מעורבת – הרבה פעמים אנחנו היינו מעורבים - הוא מפר?

כרמית פולק כהן: מה מעבר?

נעמה מנחמי: בוא נניח שהחברים שלו מגיעים עם בירה אליו הביתה.

מיקי לוי: הוא לא יעצור אותו על זה.

מיקי לוי: אם הם מבצעים עבירה, מי שחוקר אותם זה מחלקת חקירות.

בן ציון: יאח"ה.

מיקי לוי: זה אותו דבר.

מיקי לוי: אם הם יבצעו עבירה, יחקרו אותם.

גבריאלה פיסמן: עדיין יש הבדל בין הפעלת סמכות על ידי שוטר, שהיא מאוד מאוד רחבה, לבין הפעלת סמכות שהיא סמכות שבמהות שלה היא סמכות שיטורית על ידי גופים חוץ משטרתיים.

גבריאלה פיסמן: יש לנו אמון מלא ביחידת צור ובאנשים שלה.

גבריאלה פיסמן: ברור שהסמכויות האלו יופעלו לתכלית ראויה ונועדו להגן על הציבור, אבל בכל זאת צודקת היועצת המשפטית שאומרת שצריך לגדר את הנוסח באופן שיביא לידי ביטוי את הסיטואציות שנכון לעצור בהן.

 << אורח >> איילת רוזין: מה את מציעה?

נעמה מנחמי: תני לנו נוסח.

גבריאלה פיסמן: אני חושבת שהנוסח שאומר הגברת המסוכנות לביצוע עבירת מין צריך לתת מענה.

גבריאלה פיסמן: תגיד היועצת המשפטית של יחידת הפיקוח אם זה נותן מענה מלא לסיטואציה או שחסר לה עוד משהו.

נעמה מנחמי: הגברת המסוכנות לביצוע עבירת מין.

גבריאלה פיסמן: הפרה של תנאי הפיקוח שיש בה משום הגברת המסוכנות לביצוע עבירת מין.

 << אורח >> איילת רוזין: זה התיקון המוצע על ידי משרד המשפטים שגם מוסכם על היועצת המשפטית של הוועדה.

ליאור לוי: דיברנו על הכשרה.

ליאור לוי: גם יואל נגע בזה.

ליאור לוי: את ההכשרה שלנו אנחנו עושים במשטרת ישראל.

ליאור לוי: כל קצין פיקוח מבצע הכשרה לגבי עיכוב במשטרת ישראל.

ליאור לוי: הוא מקבל את האישור של השר לאחר שנחתם על ידי המשטרה.

ליאור לוי: אותו דבר אנחנו עושים בעניין של המעצר.

ליאור לוי: גם שם אנחנו הולכים להגיע למשטרת ישראל, הם יתנו לנו את ההכשרה.

ליאור לוי: ליחידת צור יש אחריות על אותם קטינים, על אותן קטינות, על אותם חסרי ישע, כולל גברים ונשים.

ליאור לוי: האחריות הזאת לא יכולה להגיע בלי סמכות.

ליאור לוי: הסמכות היא אחרי ששופט נתן צו.

ליאור לוי: ברגע שאני לא יכול לעכב אדם אחרי שהפר את הצו, מבחינתי אין לי כלים לעבוד.

ליאור לוי: אני לא בא להיות דרקוני כאן ולהגיד זה או זה, אבל מה הכוונה במילה "מגביר"?

מיקי לוי: איך מודדים?

 << אורח >> איילת רוזין: הוא מספיק רחב, על מנת שתוכל - -

ליאור לוי: קציני יחידת צור –את יכולה לבדוק את זה - הם העילית שבעילית בשב"ס.

מיקי לוי: יש לו אוכלוסייה מאוד מוגדרת.

 << אורח >> איילת רוזין: אותם אנשים נענשו, הורשעו, הם ריצו את עונשם.

מיקי לוי: אז כשהוא יבוא לתחנת משטרה לא יעצרו אותו.

 << אורח >> איילת רוזין: גבי, את רוצה לחזור על הניסוח, להגיד לי איפה בכל זאת הבעיה?

גבריאלה פיסמן: אני חושבת שצריך לוודא עם היחידה.

גבריאלה פיסמן: אני דיברתי על הפרה שיש בה משום הגברת המסוכנות לביצוע עבירת מין.

נעמה מנחמי: אפשר גם להגיד, אינה עולה כדי חשש או חשד.

מיקי לוי: זה מורכב.

מיקי לוי: לזה אני לא מסכים.

מיקי לוי: למה שגבי אמרה יש לי מספיק הערכה.

ליאור לוי: זה יטריף אותנו בבית משפט.

ליאור לוי: זה לא ברור.

יואל הדר: כאשר בית המשפט נותן את הצו הוא גם קובע את התנאים.

נעמה מנחמי: זה תואם את הנוסח שהעברתם.

נעמה מנחמי: הנוסח שהעבירה לנו היחידה היום בבוקר: ובאופן המגלה עליית סיכון מן המפוקח או באופן המעלה את הסיכון כי המפוקח יבצע עבירת מין או באופן המקים יסוד סביר לחשד - -

יואל הדר: העברנו את הנוסח הזה, כי לחצו עלינו לתת איזו שהיא פשרה מסוימת.

יואל הדר: בעקבות הדיון שמהווה איזו שהיא בחינה של כל הגורמים פה, אני לא רואה את הצורך בעניין הזה.

יואל הדר: בית המשפט קבע שהדברים בצו מגבירים את המסוכנות, אחרת הוא לא היה קובע את זה בצו.

יואל הדר: זו המשמעות כשבית משפט קובע את הדברים הספציפיים.

יואל הדר: מאחר שבית המשפט קבע את זה לאחר שהשתכנע כי יש מקום לקבוע את זה, אני חושב שמי שהפר את הצו, וזה אחרי שהם יפעילו שיקול דעת, זה מספיק.

מיקי לוי: מה אומרת היועצת המשפטית של היחידה?

גלית מנגמי: אני חושבת שיש איזה שהוא חוסר הבנה בסיסי לגבי איך התפרש בבית משפט - -

נעמה מנחמי: אדם שהולך ומוכר ספרים ברחוב.

גלית מנגמי: להציע חשד לביצוע עבירת מין או חשש לביצוע עבירת מין זו פרשנות רחבה.

גלית מנגמי: אנחנו ניתקל במצבים ובסיטואציות - אני צופה פני עתיד, כי אני נתקלת בדיונים כאלה ואחרים בבית משפט - שבהם נבצע תפיסה של חפץ, ניקח עבריין מין, נלווה אותו לתחנת המשטרה, כאשר בסוף יגידו שעצם המעצר לא העלה, בגלל הפרשנות של אותו שופט ספציפי, חשד לביצוע עבירה.

 << אורח >> איילת רוזין: לא אמרנו את זה.

 << אורח >> איילת רוזין: דיברנו על הגברת המסוכנות.

גלית מנגמי: גם הגברת מסוכנות, הפרה שהיא הגברת מסוכנות.

ליאור לוי: גם בעבודה ללא אישור - שאלת מקודם לגבי מוכר ספרים - יש מסוכנות.

גלית מנגמי: יש בצו שלו איסור מסוים לעבוד במקומות כינוס לקטינים.

גלית מנגמי: נגיד שהוא מוכר ספרים ביריד - -

נעמה מנחמי: בוא נניח שהוא לא מכר.

 << אורח >> איילת רוזין: אז זו לא תהיה הפרה.

נעמה מנחמי: לכל עבודה או התנדבות הוא חייב לקבל אישור מהיחידה.

נעמה מנחמי: נניח שהוא לא עשה את זה.

נעמה מנחמי: נניח שמכירת הספרים לא הייתה ליד קטינים, היא הייתה בבית אבות.

גלית מנגמי: אז הוא לא עבד במקום שאסור לו לעבוד.

ליאור לוי: זה בדיוק העניין של הפעלת שיקול דעת.

 << אורח >> איילת רוזין: המפוקח יכול לפנות לבית המשפט ולהגיד: הפרו את הזכויות שלי.

יואל הדר: זה בשיקול הדעת של הקצין.

כרמית פולק כהן: אז המפקח לא יעצור אותו.

ליאור לוי: שאלת לגבי העניין של שיקול הדעת.

ליאור לוי: זה בדיוק זה - מוכר ספרים ללא אישור או מוכר ספרים שלא נתתי לו אישור לעשות את זה.

נעמה מנחמי: או שהוא סתם לא ביקש.

ליאור לוי: זה שיקול דעת.

ליאור לוי: אנחנו לא באים להיות שריפים.

נעמה מנחמי: יש לנו כבוד רב מאוד ליחידת צור, הרבה מאוד כבוד.

נעמה מנחמי: רוב האנשים שנמצאים פה בחדר מלווים את העבודה של יחידת צור במשך שנים.

נעמה מנחמי: אני חס וחלילה לא רוצה לחשוד בכשרים.

 << אורח >> איילת רוזין: ולא לפגוע בעבודה.

נעמה מנחמי: ולא לפגוע בעבודה.

נעמה מנחמי: כשאנחנו נותנים סמכויות שהן מטבען מאוד פוגעניות, שהן מטבען שוללות חירות של אדם כי הן בלי משפט, בלי צו של שופט, כאשר הרבה פעמים הן גם מעבר לסמכויות שניתנות לשוטרים רגילים, אנחנו צריכים לבוא ולשאול את עצמנו - האם כתבנו את זה בצורה רחבה מידי, או שבאנו לענות על הדלתא שאתם באים ואומרים שחסרה לכם.

נעמה מנחמי: אני חושבת שהניסוח כרגע של כל הפרה, בלי לתחום אותה במסוכנות, בלי לתחום אותה בעוד איזה משהו - - אני חושבת שלא לתחום את זה בכלל - בהתחשב בזה שאנחנו לא נמצאים אצל שוטרים אלא אצל יחידת צור שאני מאוד מעריכה אותה - אנחנו חוטאים לאופן שבו מחוקקים חוקים שפוגעים בחירויות.

כרמית פולק כהן: אנחנו לא מדברים פה על מעצר ללא כל סיבה, אנחנו מדברים פה על הפרת צו שנקבעו בו המגבלות הספציפיות ששקלו את החירויות.

כרמית פולק כהן: מה יותר מבית משפט?

כרמית פולק כהן: עזבי כרגע את כל העבודה שנעשתה לפני.

כרמית פולק כהן: אני לא עד הסוף מבינה.

ליאור לוי: זה עוון.

כרמית פולק כהן: מה אומר הנוסח שהצעתם?

כרמית פולק כהן: הוא בפועל אומר את הנוסח הרחב.

כרמית פולק כהן: מה הפחד בנוסח שהצעתם?

כרמית פולק כהן: שהם יגיעו לבית משפט, ואני ראיתי פסקי דין כאלה, ובית משפט יגיד: הפעלתם שיקול דעת לא נכון.

נעמה מנחמי: אז שיבואו ויוסיפו.

נעמה מנחמי: כרגע נמצאים או באפס או במאה.

נעמה מנחמי: או שאנחנו לא נותנים על כלום, או שאנחנו נותנים על כל הפרה.

נעמה מנחמי: אני אומרת, יש גם דרך ביניים.

כרמית פולק כהן: נעמה, הם מפעילים שיקול דעת.

נעמה מנחמי: הפרות שפוגעות בחירויות לא צריכות להיות רק בשיקול דעת, הן צריכות להיות גם במילה הכתובה.

ליאור לוי: גם היום כשאני מזמין שוטר אני משתמש בשיקול דעת.

ליאור לוי: מה שאנחנו הולכים לייתר פה זה את הזמנת השוטר.

בן ציון: צריך לזכור שלא כל העבריינים המפוקחים הם באותה רמה.

בן ציון: יש מסוכנות נמוכה, יש בינונית, יש גבוהה.

בן ציון: אם האדם שבמסוכנות הנמוכה יעשה את אותה עבירה, לא נעשה לגביו כלום, אבל אם הוא נמצא במסוכנות הגבוהה, אני אצטרך לטפל בו, אני אצטרך לעצור אותו.

 << אורח >> איילת רוזין: שמענו את כל העמדות.

 << אורח >> איילת רוזין: לא נצליח לשכנע אחד את השני.

 << אורח >> איילת רוזין: אני מודה שהשתכנעתי שכן נעשים האיזונים והבלמים הנכונים, בעיקר בשלב המקדמי של בית המשפט שקובע את סל ההפרות או את סל המגבלות של אותו מפוקח.

 << אורח >> איילת רוזין: יכול להיות שהתוצאה של זה תהיה שבית משפט יגיד: אתה יודע מה, אם אני יודע מראש שיש יותר סמכויות - אכיפה, מעצר ועיכוב, אז אני אחשוב אם להוסיף עליו גם את המגבלות האלו.

 << אורח >> איילת רוזין: יכול להיות.

 << אורח >> איילת רוזין: אז הוא צריך לייצר איזון חדש.

 << אורח >> איילת רוזין: אני חושבת שנכון לעכשיו יהיה נכון לאשר את הצו.

 << אורח >> איילת רוזין: אני אפילו כמעט שוכנעתי להגיש את הצעת החוק הפרטית יחד עם חבר הכנסת לוי.

 << אורח >> איילת רוזין: אני עדיין לא משוכנעת לחלוטין, כי אני מפחדת, מה שהוא לא מפחד, מהשיקול וההשלכות הרוחביות של מענק סמכויות עיכוב ומעצר.

מיקי לוי: למי עוד נתנו?

 << אורח >> איילת רוזין: נתנו בעבר לפקחי עירייה, כאשר אני התנגדתי ואתה תמכת.

מיקי לוי: לפקחי עירייה?

מיקי לוי: חס וחלילה.

 << אורח >> איילת רוזין: אם אנחנו מאשרים את הצו, לכמה זמן הצו מאושר?

 << אורח >> איילת רוזין: לא באו לוועדה בזמנו כדי להאריך את הצו, הם פעלו ללא צו בתוקף.

יואל הדר: הצו היה ללא הגבלה.

 << אורח >> איילת רוזין: האם נכון שהצו יהיה עם מגבלה כדי לאלץ אותם להביא חקיקה מסודרת?

 << אורח >> איילת רוזין: אז נוכל לקיים דיון ענייני לעומק, עם דוגמאות למה קרה בעקבות הצו שהרחבנו.

מיקי לוי: אני מבקש לתת להם את הכלים, כאשר אני מתחייב להביא את החקיקה הראשית.

 << אורח >> איילת רוזין: אתה מתחייב, אבל אתה אופוזיציה.

קריאה: אנחנו נתמוך.

מיקי לוי: נציג השר פה מתחייב.

 << אורח >> איילת רוזין: הוא עוד לא התחייב.

 << אורח >> איילת רוזין: הוא לא יהיה שר בקדנציה הבאה.

נעמה מנחמי: אני רוצה להבהיר את המצב המשפטי.

נעמה מנחמי: ועדת חוקה נמצאת כאן כדי לקבל שתי החלטות: החלטה אחת, הסמכת יחידת הפיקוח לסמכויות הנוספות כגוף לפי סעיף 39(ד).

נעמה מנחמי: אישורה כגוף הוא לכאורה קבוע, אלא אם כן הוועדה קובעת אחרת, והוועדה יכולה לקבוע אחרת.

נעמה מנחמי: ההחלטה השנייה, אישור הצו.

נעמה מנחמי: הצו במובן מסוים מלמד אותנו מה בדיוק הניואנסים של אותן מגבלות.

נעמה מנחמי: הוא מוגבל תמיד בזמן.

נעמה מנחמי: הוא יוארך על ידי השר ללא אישור הוועדה.

נעמה מנחמי: בדרך כלל נהוג לקבוע תקופה של בין שנה לשנתיים.

נעמה מנחמי: כאן הציעו לנו עד יולי 2019.

נעמה מנחמי: אני מניחה שזה קשור לעובדה שזה כבר נמצא קצת אצלנו.

נעמה מנחמי: יכול להיות שנכון לחשוב על תקופה קצת יותר ארוכה, בפרט שאנחנו לא יודעים מתי יהיו בחירות.

 << אורח >> איילת רוזין: בחירות יהיו ב-2019.

נעמה מנחמי: הוועדה יכולה לשקול לתת את זה עד סוף 2019, או אם אנחנו רוצים שנה, אז עד נובמבר 2020.

מיקי לוי: עד 2020.

נעמה מנחמי: אם הבחירות מתקיימות במועדן, ממילא כל חיקוק שהתוקף שלו פג בזמן תקופת הבחירות מוארך אוטומטית למשך שלושה חודשים.

יואל הדר: לא בטוח.

נעמה מנחמי: אני לא מכירה דוגמאות לעוד צווים שבהם התקבלה סמכות כל כך רחבה.

מיקי לוי: כי את לא מתעסקת ברשות המיסים.

מיקי לוי: תראי מה עושים שם.

 << אורח >> איילת רוזין: האמירה של היועצת המשפטית היא חשובה.

 << אורח >> איילת רוזין: חשוב שנגיד שאם אנחנו מאשרים את הצו, ותיכף נדבר על ההגבלה מבחינת הזמנים, אנחנו עושים את זה עם מעט חשש או עם בטן קצת מתהפכת, כיוון שיש פה הרחבה של סמכויות שלא ניתנת באופן שוטף לגופים אחרים.

 << אורח >> איילת רוזין: אם אנחנו עושים את זה למרות החששות האלו, זה כי אנחנו סומכים על היחידה.

 << אורח >> איילת רוזין: אתה מכיר את תפישת עולמי, לאחרים לא הייתי נותנת את הסמכות הזאת.

 << אורח >> איילת רוזין: אם נותנים ליחידה הזאת, זה מכיוון שאנחנו מבינים את החשיבות של העבודה שלכם, את מה שאתם עושים, עד כמה זה קריטי וחיוני לעבודה שלכם כדי להציל נפשות.

 << אורח >> איילת רוזין: חשוב להגיד שהדבר נעשה עם שיקול דעת כבד, זה לא בהרף עין ובמשלח יד של "אין בעיה, אם ביקשתם סמכויות - תקבלו".

 << אורח >> איילת רוזין: אנחנו בהחלט לוקחים את זה בחשבון.

 << אורח >> איילת רוזין: אנחנו נרצה לשמוע בהמשך את החוויה שלכם, אם זה עזר לכם, אם זה קידם.

 << אורח >> איילת רוזין: המטרה של כולנו היא לקדם את עבודת היחידה וגם לא לפגוע בזכויות הפרט, כי אין מה לעשות, חבר הכנסת מיקי לוי, כמה שמדובר באנשים הכי נוראיים - - גם רוצחים הם אנשים נוראיים שיום אחד הם יוצאים מהכלא, מסתובבים חופשי, אין עליהם שום פיקוח.

 << אורח >> איילת רוזין: אנחנו בעד שהאדם ישקם את חייו אחרי שהוא ריצה את עונשו – הפיקוח זה לא עונש נוסף – אבל גם בעד למנוע פגיעה נוספת.

 << אורח >> איילת רוזין: עכשיו השאלה שנותרה היא לגבי הזמן.

נעמה מנחמי: יש כאן שתי שאלות: אחת, האם הוועדה רוצה להוסיף, הגם שזה פחות מקובל בצווים, סעיף דיווח.

יואל הדר: זה לא בצו.

קריאה: יש בכל מקרה דיווח לוועדה.

 << אורח >> איילת רוזין: האם אפשר להוסיף את זה לדיווח של היחידה כך שזה יהיה חלק מהדיווח?

יואל הדר: החוק קובע חובת דיווח.

יואל הדר: אי אפשר לחייב בצו סמכות כזאת.

מיקי לוי: בואי נחייב אותם בפרוטוקול.

 << אורח >> איילת רוזין: 31 בדצמבר 2019 מקובל עליכם?

 << אורח >> איילת רוזין: זה בטוח אחרי הבחירות, כבר יש שר חדש.

יואל הדר: לא בטוח.

יואל הדר: אם זה יהיה בנובמבר, לא בטוח שנגיע לזה.

יואל הדר: הייתי מעדיף מארס 2020.

יואל הדר: תני לנו את הזמן.

יואל הדר: החודשיים האלה לא כל כך משנים.

יואל הדר: זה ייתן לנו את הזמן בתור עובדי המדינה לעבוד מול השר.

בן ציון: גם לאסוף נתונים.

 << אורח >> איילת רוזין: אם יהיו בחירות בנובמבר, מה שלא יקרה, יש 45 יום ועוד פעם 45 יום.

יואל הדר: צריך למנות שר.

יואל הדר: עד שהוא ייכנס לתפקידו - -

נעמה מנחמי: אם יש בחירות בנובמבר, הם יכולים לבוא ב-1 בנובמבר ולאשר לעצמם לעוד חצי שנה.

 << אורח >> איילת רוזין: אין 1 בנובמבר.

 << אורח >> איילת רוזין: אם יש בחירות בנובמבר, אין לאן לבוא, הכנסת לא קיימת.

יואל הדר: למה צריך להתעקש על חודשיים, זה לא קריטי.

 << אורח >> איילת רוזין: 28 בפברואר 2020.

 << אורח >> ישי שרון: חשוב שייאספו נתונים לקראת הדיון לגבי אופן הפעלת הסמכויות.

נעמה מנחמי: אם אני קוראת את רצון הוועדה, אז הוועדה מבקשת שכל הנתונים ייאספו עד לסיום תוקפו - -

בן ציון: לגבי מעצר, לא לגבי עיכוב.

נעמה מנחמי: אני רוצה לומר מה בדיוק אנחנו מציעים, איזה נתונים אנחנו מציעים שייאספו, כדי שלא ייאמר ב-28 בפברואר שלא נאספו הנתונים.

נעמה מנחמי: ההצעה שאני מעלה - הועדה תחליט כפי שהיא תראה לנכון - היא: מספר המפוקחים שהופעלה לגביהם סמכות עיכוב או סמכות מעצר בשל חשש או חשד לעבירת מין; מהות ההפרות שבשלהן הופרה כל אחת מהסמכויות ומספר המעצרים שהוארכו על ידי בית המשפט; מספר המפוקחים שהופעלה לגביהם סמכות עיכוב ומעצר בשל הפרת צו ומה הייתה הפרת הצו בחלוקה לסמכויות העיכוב והמעצר.

נעמה מנחמי: בנוסף, כמה מהמעצרים הוארכו על ידי בית המשפט, כאשר אנחנו רואים בהארכה של בית משפט איזו שהיא אינדיקציה.

 << אורח >> ישי שרון: אלה דברים שנמצאים בשליטתם.

 << אורח >> איילת רוזין: ומה הן ההפרות שבגינן בוצע העיכוב.

ליאור לוי: במה שקשור אלינו אין בעיה.

 << אורח >> איילת רוזין: למרות שזה יהיה מאוד מעניין בישיבה כזאת להביא את הגורמים האחראים, לשמוע האם הם הצדיקו והאריכו את המעצר.

 << אורח >> ישי שרון: זה הנהלת בתי המשפט.

 << אורח >> איילת רוזין: יש קושי רב, לצערי, לקבל מהנהלת בתי המשפט מידע, חוץ מאמירות כלליות, וזה בשל שיטת התיוק שלהם, המספור שלהם והקטלוג שלהם.

 << אורח >> איילת רוזין: אנחנו נצטרך לבקש את המעטפת של העשייה שלכם.

 << אורח >> איילת רוזין: לדעתי, גם אתם תרצו לדעת, כי אם הבאתם אדם למעצר, להארכת מעצר, עיכבתם אותו ובסופו של דבר שיחררו אותו או לא הסכימו לבקשות שלכם, אז תתגלה תמונה בעייתית גם מבחינת בתי המשפט כלפיכם.

 << אורח >> איילת רוזין: חבר הכנסת לוי, אני מבקשת ממך בתור חבר ועדת כספים להעלות את הנושא הזה בחדר סגור, מצומצם, לדבר על נושא יחידת הפיקוח, התקציב של יחידת הפיקוח, מספר המפקחים.

 << אורח >> איילת רוזין: כל הנושא הזה חייב לעלות לדיון.

 << אורח >> איילת רוזין: עשינו את זה בוועדת חוקה, זה לא מספיק.

מיקי לוי: תעשו לי דוח מנהלים קצר של עמוד וחצי.

מיקי לוי: אני אזמן דיון מיוחד בוועדת המשנה של ועדת הכספים שאליו תבוא היחידה, תפרט מה היא עושה.

מיקי לוי: ננסה להכריח את האוצר להביא כסף.

קריאה: בשמחה רבה, תודה.

נעמה מנחמי: צו הענקת סמכויות לפי חוק סדר הדין הפלילי (סמכויות אכיפה –מעצרים), התשנ"ו-1996 בתוקף סמכותי לפי סעיף 39 לחוק סדר הדין הפלילי (סמכויות אכיפה –מ עצרים), התשנ"ו-1996 (להלן – חוק המעצרים), אני מעניק לקציני הפיקוח שמונו לפי סעיף 17 לחוק הגנה על הציבור מפני ביצוע עבירות מין, התשס"ו-2006 (להלן – חוק ההגנה) המפורטים להלן, סמכות לעיכוב עבריין המין עד לבואו של שוטר וכן סמכות מעצר עבריין מין שהוצא לגביו צו פיקוח לפי חוק ההגנה, אם היה להם יסוד סביר לחשד כי עבריין המין ביצע עבירת מן או כי הוא עומד לבצע עבירת מין או אם עבריין המין הפר תנאי מתנאיו של צו הפיקוח, שאינו בבחינת חשד לביצוע עבירת במין - - צריך את המילים "שאינו בבחינת.

נעמה מנחמי: ."?

נעמה מנחמי: זה רק מסרבל את המשפט והופך אותו ללא קריא.

נעמה מנחמי: לקח לי ארבע פעמים לקרוא את זה.

נעמה מנחמי: ברור שאנחנו לא בהפרה.

ליאור לוי: אני לא משפטן, אבל אין לי בעיה לוותר על כל המשפט הזה.

נעמה מנחמי: גלית, למה התוספת הזאת של "אינו בבחינת.

נעמה מנחמי: ."? זה ברור, להבדיל ממה שכתבת קודם, שאין צורך בחשד.

ליאור לוי: אפשר להוריד.

נעמה מנחמי: אם היה להם יסוד סביר לחשד כי עבריין המין ביצע עבירת מין או כי הוא עומד לבצע עבירת מין או אם עבריין המין הפר תנאי מתנאיו של צו הפיקוח באופן המצדיק את מעצרו.

נעמה מנחמי: זאת, על-מנת להביאו לתחנת המשטרה לתכלית שלשמה ביקשו לעכבו, אם עבריין המין אינו מציית להוראות שניתנו לו על פי סמכויות העיכוב המסורות לקציני הפיקוח בדין או אם הוא מפריע לקציני הפיקוח להשתמש בסמכויות העיכוב.

נעמה מנחמי: על עיכוב כאמור יחולו הוראות סעיפים 75(ב) ו-(ג) לחוק המעצרים.

נעמה מנחמי: על מעצר כאמור תחול הוראת סעיף 23(ב) לחוק המעצרים.

נעמה מנחמי: תוקפו של צו הענקת סמכויות זה עד יום 28 בפברואר 2020 וכל עוד מקבלי הסמכות משמשים בתפקידם.

 << אורח >> איילת רוזין: מי בעד, מי נגד, מי נמנע?

 << אורח >> איילת רוזין: בעד – פה אחד

 << אורח >> איילת רוזין: נמנעים – אין

 << אורח >> איילת רוזין: תודה רבה, הצו אושר.

 << אורח >> איילת רוזין: תעשו עבודה טובה.